
<סדר היום:>
<הצעת חוק הנכים (תגמולים ושיקום) (תיקון מס' 30), התשע"ז-2017>
נכחו:

<חברי הוועדה:> 
אלי אלאלוף – היו"ר
מיכל בירן

חברי הכנסת:
ענת ברקו
<מוזמנים:> 
	חזי משיטה
	–
	סמנכל וראש אגף שיקום, משרד הביטחון וצה"ל

	פזית ענבל אשל
	–
	סגן ראש האגף וראש היחידה לתגמולים, משרד הביטחון וצה"ל

	פזית תדהר
	–
	מנמח משפטי בכיר לשיקום נכים, משרד הביטחון וצה"ל

	יהודית יצחקי
	–
	ראש חטיבת חשבונאות שיקום נכים, משרד הביטחון וצה"ל

	אלי סבן
	–
	ראש היחידה לרכב רפואי שיקומי, משרד הביטחון וצה"ל

	מרדכי לובוצקי
	–
	סגן הרופא הראשי, משרד הביטחון וצה"ל

	ערן יוסף
	–
	יועמ"ש, משרד הביטחון וצה"ל

	רוני מר
	–
	עו"ד בלשכה המשפטית, משרד האוצר

	רוני שוורץ
	–
	ארגון נכי צה"ל

	אבי חן
	–
	נציג מחוז תל אביב, ארגון נכי צה"ל

	מרדכי פלד
	–
	ארגון נכי צה"ל

	יעקב זכאי
	–
	נכה צה"ל, ארגון נכי צה"ל

	ריזק סאלאח
	–
	יו"ר נציגות ועד משותקים נכי צהל, ארגון נכי צה"ל

	חלבי מוניר
	–
	נכה צה"ל, ארגון נכי צה"ל

	יוסף רובין
	–
	ארגון נכי צה"ל

	שי קרפלס
	–
	ארגון נכי צה"ל

	אלעד גודקר
	–
	ארגון נכי צה"ל

	איטה טל
	–
	נכה, ארגון נכי צה"ל

	אבי טל
	–
	נכה, ארגון נכי צה"ל

	אברהם אלפסיד
	–
	ארגון נכי צה"ל

	מאיר חלבי
	–
	ארגון נכי צה"ל

	מלכיאל פרומקין
	–
	ארגון נכי צה"ל

	אלי אדרי
	–
	ארגון נכי צה"ל

	אוקסנה סטונמינקו
	–
	ארגון נכי צה"ל

	יעקב אטיאס
	–
	חבר, ארגון נכי צה"ל

	ראובן טליאס
	–
	ארגון נכי צה"ל

	רחל טליאס
	–
	ארגון נכי צה"ל

	אורן לוי
	–
	ארגון נכי צה"ל

	דוד אזולאי
	–
	ארגון נכי צה"ל

	איציק שושן
	–
	ארגון נכי צה"ל

	קובי יצחק
	–
	יו"ר מחוז ת"א יפו והמרכז, ארגון נכי צה"ל

	אייל אליהו
	–
	חבר ארגון, ארגון נכי צה"ל

	אופיר יעקוב
	–
	ארגון נכי צה"ל

	אלי פריאנטי
	–
	ארגון נכי צה"ל

	ערן דהן
	–
	ארגון נכי צה"ל

	כפיר לוי
	–
	ארגון נכי צה"ל

	ציון לוי
	–
	ארגון נכי צה"ל

	חיים מזוז
	–
	ארגון נכי צה"ל

	עוז שמש
	–
	ארגון נכי צה"ל

	מולא חמודי
	–
	ארגון נכי צה"ל

	עמי רביע
	–
	ארגון נכי צה"ל

	שיפרה רביע
	–
	ארגון נכי צה"ל

	אבי חזן
	–
	ארגון נכי צה"ל

	חנניה אבגי
	–
	ארגון נכי צה"ל

	חיים שניזיק
	–
	ארגון נכי צה"ל

	ויקטור בובליל
	–
	ארגון נכי צה"ל

	רבקה בובליל
	–
	ארגון נכי צה"ל

	אורטל בובליל
	–
	ארגון נכי צה"ל

	נעים עזר
	–
	יו"ר מחוז ירושלים, ארגון נכי צה"ל

	יוסי בן שיטרית
	–
	ארגון נכי צה"ל

	עידן קלימן
	–
	יו"ר מחוז ת"א-יפו והמרכז, ארגון נכי צה"ל

	אדי בירנבאום
	–
	חבר ועד ארצי בארגון נכי צה״ל, ארגון נכי צה"ל

	חיים בר
	–
	יו"ר ארגון נכי צה"ל, ארגון נכי צה"ל

	מרדכי רוזנברגר
	–
	ארגון נכי צה"ל

	חיים תמם
	–
	ארגון נכי צה"ל

	אבי קצב
	–
	ארגון נכי צה"ל

	סיגלית קצב
	–
	ארגון נכי צה"ל

	שי פרבר
	–
	יועץ חקיקה, ארגון נכי צה"ל

	רפי כהן צמח
	–
	יו"ר מחוז חיפה והצפון, ארגון נכי צה"ל

	אבנר גולן
	–
	מנהל אגף זכויות ורווחה, ארגון נכי צה"ל

	דני בן אבו
	–
	יו"ר מחוז השפלה, ארגון נכי צה"ל

	אורן אקרמן
	–
	יו"ר מחוז באר שבע והנגב, ארגון נכי צה"ל

	משה אברהמי
	–
	חבר, ארגון נכי צה"ל

	מגי אברהמי -קמחי
	–
	אשת חבר, ארגון נכי צה"ל

	מוטי לוי תלמי
	–
	ארגון נכי צה"ל

	מרדכי גיטלין
	–
	חבר מועצה, ארגון נכי צה"ל

	אלון דהן
	–
	יו"ר בית הלוחם, ארגון נכי צה"ל

	תמיר יוספי
	–
	ארגון נכי צה"ל

	תומר אליהו
	–
	ארגון נכי צה"ל

	ארמונד ניזרי
	–
	ארגון נכי צה"ל

	דן מיכאל קדרון
	–
	עוזרו של היו"ר, תנו יד לחירש נכים למען נכים

	רינת גולד גזית
	–
	מתמחה בנושא

	רות פרמינגר
	–
	שדלן/ית


<ייעוץ משפטי: >
יעל סלנט
<מנהל/ת הוועדה:>
ענת כהן שמואל
<רישום פרלמנטרי:>
יפעת קדם
<הצעת חוק הנכים (תגמולים ושיקום) (תיקון מס' 30), התשע"ז-2017,  מ/1114>
<היו"ר אלי אלאלוף:>
היום 13 בפברואר 2018, כ"ח בשבט תשע"ח, השעה כמעט 09:05. אני שמח לפתוח את הישיבה  בהמשך לישיבה הקודמת. נתחיל בהערות שהיו לכם עוד לפני סעיף 9, ונמשיך בסעיף 9. 
אני רוצה לשתף אתכם ברגע מאוד מרגש אתמול במליאה בכנסת עם העברת החוק שמאפשר הגדלת הקצבאות לנכים הכלליים, גם כאלה ששכחנו. תהיה תוספת תקציבית למשך 4 שנים הקרובות, אבל כבר ב-2018 תהיה תוספת תקציבית של יותר משני מיליארד שקל. זה מוציא את כל הנכים מתחת לקו העוני, זה מעלה אותם, אבל זה עוד רחוק מהציפיות ומהרצוי מצד כל חברי הכנסת והשרים ששותפים למהלך הזה - שר האוצר, שר הרווחה וראש הממשלה, ששלושתם היו מעורבים בפרטי פרטים. תהיה תוספת גם ב-2019 של עוד כשני מיליארד שקל, שמביא אותנו ב-2022 לתוספת בבסיס התקציב של 4 מיליארד 341 מיליון שקל. לא לשכוח שמדובר ביותר מ-250 אלף נכים. זה מביא את הקצבאות שלהם מ-9 מיליארד שקל היום ל-13 וחצי מיליארד שקל. לצערנו כל יום יש נכים חדשים, כמו אצלכם. ההישג המרכזי בעיני זה שזה עם הצמדה מובטחת לשכר הממוצע במשק. מדובר בהעלאת הקצבה מ-2,349, הסכום המפורסם, ל-3,270 שקל, ועוד ועוד דברים נוספים. לצערי, ובצדק – זאת זכותם המלאה – הנכים מרגישים שזה לא מספיק, אבל זה מאמץ אדיר של המדינה לתקן עיוות שהתחיל ב-2003 כשהפסיקו את ההצמדות. בהזדמנות הזאת אני רוצה להודות לכל מי שעשה בעבודה המדהימה הזאת. זה היה שילוב מטורף. אני מתרגש מדבר אחד נוסף, וזה שכל הנוכחים במליאה אתמול,  84 חברי כנסת מכל הסיעות, הצביעו בעד וללא שום הימנעות או בריחה. אנשים רצו את זה, רצו את השילוב של קואליציה ואופוזיציה. זה רק אומר שאפשר לעשות דברים כאלה בכנסת ישראל. אני אשמח לממש את זה גם עליכם, שנצליח להגיע כמה שיותר מהר לעבודה, לסיום הריצה הזאת, ריצת העומק שאנחנו ביחד פה מנהלים. אני מקווה שנצליח לעשות את זה בהקדם האפשרי.
<רות פרמינגר:>
אשריך שזכית להוביל למהלך הזה בתבונה וברגישות. אני נמצאת פה שנים ארוכות ורואה את זה. באמת ישר כוח. תבורכו, אתה וכולם.
<היו"ר אלי אלאלוף:>
תודה. בואו נעבור לעבודה.
<יעל סלנט:>
אנחנו נמשיך בקריאה החל מסעיף 9לו. הדיון האחרון נגמר כשעוד היו כמה הערות לסעיף הזה, אז ממש בקצרה הערות אחרונות.
<רינת גזית:>
אני מבקשת להעיר קצת אחורה לפני 9לו, בסעיף קטן (ה) שלפני, לגבי נכה שזכאי לקבל רכב בבעלות המדינה וכו'. בסעיף הראשון מדובר על מימוש שיעורי נהיגה ומבחני נהיגה. לדעתי זה חזרה, זה נמצא גם ב-9לב(1). אם אפשר רק לבדוק את זה. העניין המהותי זה בסעיף קטן (2), סיוע במימון אביזרי עזר לרכב לנכה הזקוק להם עקב נכותו לפי קביעת קצין תגמולים. אנחנו נמצאים פה בנכים בנכות מיוחדת שהנכות שלהם נלקחת בחשבון, ולכן, לדעתי, לא צריכות להיות פה המילים "עקב נכותו", אלא צריך להתאים להם רכב על כל המכלול. לנכים בנכות מיוחדת מתייחסים בכל המכלול, לא צריך להיות דווקניים בהתייחסות כאן, לכן צריך להוריד את המילים "עקב נכותו". 

<יעל סלנט:>
מה שאת אמרת על 9לב(1), להבנתי משרד הביטחון - - תתקנו אותי אם אני טועה, אבל 9לב(1) מדבר על רכב רפואי ומימון שיעורי נהיגה למי שנוהג ברכב רפואי. הסעיף הזה מדבר על רכב בבעלות המדינה. זה שתי קבוצות שונות. לעניין ההתאמות אתם מסכימים?
<ערן יוסף:>

אנחנו מסכימים.
<יעל סלנט:>
אז נכתוב כך: סיוע במימון אביזרי עזר לרכב.
<ערן יוסף:>
בלי המילים "עקב נכותו".

<יעל סלנט:>
בלי עקב נכותו.

<אבי חן:>

אני רוצה להתייחס לדרגות של דמי ניידות. 

<היו"ר אלי אלאלוף:>
עוד לא הגענו לזה. אמרנו שנתייחס לנושאים שעברנו או נעבור. כשנגיע לסעיף, תדע להעיר.
<אבי קצב:>
אני נכה צה"ל בדרגת מאה אחוז, כמעט עיוור, שריד ראייה ממלחמת לבנון הראשונה. מה שקורה לגבי הרכב הרפואי, רכב המדינה, זה שמשרד הביטחון עשה אפליה. מה האפליה? הם הבדילו בסכום הרכישה של הרכב בין נכים עיוורים שאינם בעלי כלבי נחיה, לבין אלה שיש להם כלב נחיה. זו אפליה. עברתי לרכב מדינה כשזה לא היה לגבי העיוורים, זה היה רק לגבי המשותקים. בזמן שעברתי לרכב מדינה שילמתי ממכירת הרכב למשרד הביטחון את מה שנתנו לי בהתחלה, זאת אומרת, גם מפה וגם מפה. זאת אפליה. 
<היו"ר אלי אלאלוף:>
הנושא הוא רציני, אבל זה עניין אישי.
<אבי קצב:>
זה עניין כללי לגבי כל העיוורים, זה לא לגבי בלבד.
<היו"ר אלי אלאלוף:>
חוץ מהכלב, לגבי הרכב, אם להחזיר או לא, אני חושב שזה עניין אישי, זאת אומרת, זה לא קשור פה למה שקראנו, למה שנכתב. לגבי כלב הנחיה, מישהו רוצה להתייחס מהמשרד?
<ערן יוסף:>

אני רוצה לתקן. נכים עיוורים זכאים לבחור בין רכב מדינה לבין רכב רפואי, זאת בחירה שלהם. אם הם בחרו ברכב מדינה, יש את הרכב שהמדינה נותנת. אם הם בחרו רכב רפואי, יש הבחנה בין נכה שיש לו כלב נחיה ונדרש לו רכב סטיישן יותר גדול שיהיה מקום לכלב ולכן יש הגדרה ספציפית לזכאות שלו, לבין נכה שאין לו כלב נחיה ומקבל רכב אחר. 

<היו"ר אלי אלאלוף:>

זאת אומרת, האופציה בידך. הייתה לו שאלה על כך שהוא היה אמור להחזיר את הכסף אחר כך. 

<ערן יוסף:>

אני לא יודע.

<היו"ר אלי אלאלוף:>
תעשה בירור, זה עניין מאוד אישי. 
<יעל סלנט:>
אני מניחה שאתה מתכוון להוראות הכלליות של ההחזקה. 

<היו"ר אלי אלאלוף:>
יש לי בקשה -  אמרנו את זה, לא נחזור על זה - דברים אישיים לא על השולחן.
<אבי קצב:>
לא אישי. יש אפליה בין הנכים העיוורים לבין הנכים המשותקים בדרגת נכות מאה פלוס בדלק שהם מקבלים. אנחנו מקבלים 2,000 שקל לעומת המשותקים שמקבלים 3,800 ויותר, אולי יותר מ-4,000. אני לא יודע בדיוק את הסכום, אבל זה ממש כפול ויותר. זו גם אפליה. אותי בתור עיוור אשתי צריכה לקחת, להחזיר.
<היו"ר אלי אלאלוף:>
אוקי, הבנו. ירשמו. אנחנו נעשה סיבוב קטן של הבהרות כאלו, אחר כך נבקש מאגף השיקום לענות.
<ריזק סאלאח:>

לא התקבל עדכון, לא ניתנה העלאה בתקציב לרכישת רכב מדינה מזה לפחות עשור, אם לא יותר. בקשר לעניין של הניידות שאומר חברי, צריך לזכור שיש למשותקים שישה טיפולים שבועיים שחייבים לעשות אותם מטעמי בריאות.  

<יעל סלנט:>
אתה מדבר על דמי הניידות, או על רכב המדינה עצמו?
<ריזק סאלאח:>
על רכב המדינה, על גובה התקציב לרכישת רכב מדינה. הוא לא עלה מזה 10 שנים או יותר.
<היו"ר אלי אלאלוף:>
מה זה חשוב לך? המדינה קונה רכב ומספקת לך.
<ריזק סאלאח:>
קונים רכב שהוא פחות ממה שדרוש. זה מהווה בעיה בשבילנו.
<היו"ר אלי אלאלוף:>
חבר'ה, תשאירו קצת אחריות לאחרים. לא כל דבר חייב להיות - - 
<מאיר חלבי:>
הוא מתכוון שיש הגבלה על התקציב של הרכב.
<היו"ר אלי אלאלוף:>
על הרכב עצמו?

<מאיר חלבי:>

כן.

<היו"ר אלי אלאלוף:>
אבל הם מספקים רכב. מה, הוא לא מתאים? 
<מאיר חלבי:>

יש פה נקודה של תקציב וגם - - 

<היו"ר אלי אלאלוף:>
אני שוב חוזר, תשאירו דברים. לא נראה לי שיש פה על מה לחפור.
<איציק שושן:>
הזכרתי בדיון הקודם שהעיוורים לפני כ-10 שנים הגיעו בדין ודברים עם האגף – כ-94 עיוורים במספר - שיש להם רצון לעבור לרכב מדינה. הם מכרו את הרכב הרפואי האחרון, החזירו את הכסף לאגף ונכנסו לקטגוריה של רכב רפואי באותם סכומים. עם השנים הורידו להם את הזכאות מ-320 אלף ל-260 אלף. את קצבת הניידות גם כן הורידו בכ-2,000 שקל. 

<אבי קצב:>
רק לתקן אותך, לגבי עיוורים שהם בעלי כלבים זה מאתים שישים ומשהו, לגבי עיוורים שאינם בעלי כלבים זה 236,600. 
<היו"ר אלי אלאלוף:>

אי אפשר, חברים, גם מתקנים וגם זה. בואו נלך לדברים הרציניים שיש, אני בטוח שעוד לא הגענו לכולם. 
<איציק שושן:>
הצעד הזה נעשה כי הם רצו להיכלל בקטגוריה של המאה פלוסים, של המשותקים, ברכב מדינה, רק שעם השנים הסכומים השתנו.

<היו"ר אלי אלאלוף:>
יש עוד הערות? אפשר להתייחס ל-3 הערות האחרונות?
<ערן יוסף:>
עלו פה שתי הערות. אחת לגבי דמי ניידות, ואני מזכיר שעוד לא דנו בהן בכלל. אבל כן, יש דרגות שונות של דמי ניידות לסוגי נכות שונים. אני לא חושב שזה משהו שהוא לא סביר. כשנגיע לדמי הניידות נדבר על זה. הדבר השני זה לגבי סוגי הרכבים. כמו שאמרתי, יש בחירה לנכה עיוור בין רכב מדינה לבין רכב רפואי. מי שחושב שהבחירה לא הייתה נכונה, בהחלפה הבאה יכול לחזור לבחירה השנייה.
<יעל סלנט:>
מה שהם מדברים פה זה על הסכום שאתם מקצים לרכב המדינה? 
<ערן יוסף:>
אני לא יודע על מה הם מדברים. רכב מדינה זה רכב מדינה שהם מקבלים ומגיע להם, רכב רפואי זה רכב יציג שנקבע בתיאום עם הארגון לכל אחת מהקטגוריות. 

<אבי קצב:>
יש הבדל בין בעלי כלבים לבין כאלה שהם לא בעלי כלבים. זאת המציאות. תבדוק את זה טוב לפני שאתה אומר.
<ערן יוסף:>
לגבי רכב עם כלב נחיה ובלי כלב נחיה עניתי קודם. נקבעו קטגוריות שונות ברכבים. היה רכב לעיוור עם כלב נחיה, רכב סטיישן מה שנקרא, ורכב לנכה עיוור ללא כלב נחיה, רכב מסוג אחר. זה הופיע בסוגי רכבים שהקראנו לפני שלושה דיונים.

<איציק שושן:>
הנציגות של העיוורים עשתה את הצעד הזה בזמנו. מכרו את הרכבים הרפואיים בלי שום קשר לכלב נחיה על מנת להיכלל בקטגוריה של המאה פלוס. זה אמור להיות באותם סכומים. הם עשו את הצעד הזה של לעבור לרכב מדינה על מנת להיות באותה קטגוריה - אם בנפח, בסכומים ובקצבת הדלק - רק שעם השנים זה השתנה.

<היו"ר אלי אלאלוף:>
אני לא מבין, ברגע שנתנו לך את האופציה לבחור בין זה לבין זה, בין רכב מדינה לרכב בבעלותך, בחרת מה שבחרת. יש תנאים לבחירה א' או לבחירה ב'. אז מה, אתם אחרי זה חוזרים? בוא תתחיל לזרום. חבר'ה, יש לי הצעה, תפסיקו להסתכל על השכן. אני ראיתי את זה גם בדיון האחר שבו אמרו: למה הוא פתאום קיבל תוספת של 100 שקל ואני רק 50?  אולי אתה היית לפני כן עם תוספת הרבה יותר משמעותית? תפסיקו להסתכל. תקבלו את מה שמגיע לכם כל אחד בצורה אופטימאלית, אל תסתכלו על האחר. חבר'ה, מספיק. כל הזמן הדשא שלנו לא מספיק ירוק. חברים, מספיק כל הפסטיבל הזה של "בוא נקנא בשכן". לא צריך לקנא, תברכו אותו שיצליח, תברכו את עצמכם שתצליחו, בואו נמשיך הלאה. אי אפשר כל הזמן שאתם מחזירים אותנו. אני רוצה בדיונים האלה, בנקודות האלו לעצור. 

יש לי רק בקשה, גברת - זה רק בגלל שאנחנו מתרגשים מנוכחותך וממצבך האישי - זה לא המקום לדון בדברים אישיים. 

<שיפרה רביע:>
אני חייבת ליידע.
<היו"ר אלי אלאלוף:>
לא עשית את זה? לא הייתה לך הזדמנות? לא נתנו לך אף פעם הזדמנות?

<שיפרה רביע:>

תן לי אפשרות. זה להציל את החיים של בעלי. 

<היו"ר אלי אלאלוף:>

בקשה.
<שיפרה רביע:>
בעלי הוא נכה צה"ל. 
<היו"ר אלי אלאלוף:>

הוא פה איתנו?

<שיפרה רביע:>

הוא כאן. עמי, תרים את היד. שנינו נכי צה"ל. עמי עם קליע בכף יד. יש לנו בן אחד עם קשיים מרובים. לפני שבועיים הוא השתחרר מהצבא. עמי עבר בשנים האחרונות ניתוחים בכף יד בגלל הרסיסים, כל פעם לחצי דם גבוהים בניתוח, אחרי זה טיפול נמרץ, אחרי הטיפול נמרץ פנימית. 
<היו"ר אלי אלאלוף:>
למה באת לפה?
<שיפרה רביע:>

אני חייבת להסביר, תנו לי להסביר. 

<היו"ר אלי אלאלוף:>

מי המליץ לך לבוא לישיבה הזאת? 
<שיפרה רביע:>
אני רציתי לבוא. 

<היו"ר אלי אלאלוף:>

אני מרגיש שזאת בעיה אישית.

<שיפרה רביע:>
לבעלי אין כליות, הוא חולה סופני.

<היו"ר אלי אלאלוף:>
פה אנחנו נוכל לפתור? זה לא המקום הנכון.
<שיפרה רביע:>
מי המקום? 

<היו"ר אלי אלאלוף:>
יגיעו אליכם. אני אדאג שיגיעו אליכם מאגף השיקום. 
<ענת ברקו (הליכוד):>

חזי, אתה מכיר את זה?

<שיפרה רביע:>
עמי קיבל סט של כדורים. בעלי ימות, אני נשארת לבד, אין משפחה. 

<היו"ר אלי אלאלוף:>

מה זה עוזר לך שזה יהיה עכשיו? את רוצה טיפול, או רוצה לסבול, להמשיך לסבול?

<שיפרה רביע:>

אני חייבת עזרה. 

<היו"ר אלי אלאלוף:>

תקבלי עזרה. אני יכול לבקש איזה מועד הכי קרוב השבוע הזה שמישהו יבקר אותה? 
<חזי משיטה:>
אדוני היושב-ראש, אנחנו מכירים את שיפרה. אני מכיר את הסיפור החדש והעצוב של בעלה. הנושא של כליות באגף שיקום מטופל לא רק בהתאם לכללים הלאומיים, גם בהתאם לכללים הבינלאומיים. אנחנו נמצאים במצוקה גדולה של השתלה מן החי והשתלה מן המת. התורים לא נקבעים על ידי אגף שיקום. אנחנו מטפלים רק במי שמוכר אצלנו. 

<שיפרה רביע:>
עמי קיבל פרקוסט עם לחצי דם גבוהים במשך שנים, פרקוסט דרך מרפאת כאב. ד"ר סרגיי נתן לו את הפרקוסט שנים, אף אחד לא אמר לו שזה יכול להרוג אותו.
<חזי משיטה:>

אם יכירו בו על כליה, הוא ייכנס לרשימה של המטפלים.

<שיפרה רביע:>

ואם לא, הוא ימות.
<היו"ר אלי אלאלוף:>
גברת, אני מרגיש לא נוח בדיון הזה. אני מבטיח לך שהשבוע מישהו מאגף השיקום - -  

<שיפרה רביע:>
הם לא מקשיבים. אני מאבדת את כף היד בגלל שגלגל עזר הוא לא מוכן לאשר, שזה בכלל מקרן עיזבונות. אני מאבדת את היד. 
<קריאה:>

הם לא סבלניים לדברים האלה.

<שיפרה רביע:>
עזוב את זה. הבן שלי יישאר לבד, לא יהיו לו הורים. בלי עמי אני לא אוכל לחיות. אתה יכול לחייך, זה בסדר. 

<ענת ברקו (הליכוד):>
אף אחד לא מחייך. 

<שיפרה רביע:>

אני לא ישנה בלילות. 

<ענת ברקו (הליכוד):>

אני אלך לליצמן, כמו שהלכנו ועשינו פגישה עם ליצמן. אם יש  איזו שהיא בעיה אישית שאני אוכל לעזור מול ליצמן, נלך ביחד לליצמן.  

<חזי משיטה:>
חברת הכנסת ברקו, אין שום דבר שצריך ללכת לליצמן.
<שיפרה רביע:>
למה לא? אתם עוצרים לי גז רפואי, אני מלאה בכאבים. 
<היו"ר אלי אלאלוף:>

הישיבה נעולה. נחזור בעוד כמה דקות.
<(הישיבה נפסקה בשעה 09:26 ונתחדשה בשעה 09:28.)>
<היו"ר אלי אלאלוף:>
חברים, אתם צריכים לעזור. זה לא המקום שכל נכה, עם כל הכאב, ובוודאי צריך להקשיב לו, יבוא לפה. 
<קריאה:>

מר אלאלוף, אתה בונה חוק שהולך להיות - - 

<היו"ר אלי אלאלוף:>
אדוני, לא קיבלת את רשות הדיבור. אתם רוצים שיהיה פסטיבל ובלגן? אין לי בעיה.

<קריאה:>

ממש לא.

<היו"ר אלי אלאלוף:>
תאמינו לי, יש מי שיחליף אותי בשמחה. אנחנו אמורים להתקדם בחוק. אף אחד לא העז להתמודד 70 שנה. החוצפן המטורף התורן זה אני, אז תנו לי לנהל. אני רוצה להביא, לתקן כמה שיותר. אם צריך סיבוב נוסף, נעשה סיבוב נוסף. אם צריך אחרי החוק לעשות תיקוני חוק, אני מבטיח לכם שכל עוד אני פה אני אשרת בשמחה את כל האוכלוסייה של הנכים, ודאי גם אחרים.
<קריאה:>

אנחנו בטוחים בזה, אין לנו ספק.

<היו"ר אלי אלאלוף:>
בואו נתקדם, חברים. לא נוכל אם לא תהיה משמעת משותפת לכולנו. האישה הזאת, אתם חושבים שזה לא כואב לי? היא הייתה מפורקת. לתת לה לדבר? שהיא תעשה את זה בנוכחותכם? הייתם רוצים להיות כאלה? זה לא הזמן לטפל בה. לטפל בה זה בחוץ, בשקט, בחדר שלי . מה שהיא רוצה היא תקבל עם הרופא של הכנסת, לא פה. אני מבקש שתבינו את זה, זה לא על מנת להיפטר ממנה, זה על מנת לתת לה את מה שמגיע לה מהמקום הנכון. אני רוצה שנחזור לפה. תעשו בבקשה. הם לא מגיעים במקרה לפה, הם מגיעים כי אומרים להם: בשולחן הזה תגידו מה שבא לכם. בואו נתקדם בחוק. אם רוצים אחר כך לעשות קבלת קהל, אני מוכן להשתתף. תבינו, אי אפשר בכל ישיבה להתחיל במקרה קשה ולשכוח את המקרים הרבים שזקוקים לנו. אני רוצה להמשיך. 
<יעל סלנט:>
נמשיך בקריאה.


9לו. סיוע לנכה שאינו זכאי לרכב רפואי. נכה שאינו זכאי לרכב רפואי לפי סימן זה, שהמכון הרפואי לבטיחות בדרכים קבע שעקב נכותו עליו להתקין אביזרי עזר ברכבו כתנאי למתן רישיון נהיגה, יקבל סיוע במימון רכישה והתקנה של אביזרי העזר, לרבות מימון שיעורי נהיגה ומימון  מבחן כשירות, ככל שאלה נדרשים לאבזור; סיוע לפי סעיף זה יינתן אחת לחמש שנים.

<רפי כהן צמח:>
אני חושב שצריך להוסיף את המילים "סיוע מלא", כי לפעמים סיוע הופך להיות גם חלקי. 

<יעל סלנט:>
סיוע בכל הצעת החוק הוא מלא או חלקי. אם רוצים להגיד - - 
<רפי כהן צמח:>
אם עקב נכותו הוא לא זכאי לרכב רפואי אבל הוא זכאי לאבזור של הרכב, חייב להיות כתוב פה סיוע מלא.

<אבנר גולן:>
אני רוצה לצטט מלשון ההוראה, כדי שתבין את המשמעות של הניואנסים במילים. בסעיף 90 להוראה, שזה סעיף שמתייחס למיתקון אביזרים ברכב שאינו רפואי, כתוב שהנכה יהיה זכאי למימון רכישה, לא כתוב לסיוע. צודק רפי שאומר שכשמדברים על סיוע זה יכול להיות גם חלקי. חשוב שהנוסח כפי שרשום בהוראה יהיה גם בתזכיר, זאת אומרת, למימון רכישה מלא. זה הנוסח שצריך להיות. 

<היו"ר אלי אלאלוף:>
יש לכם תשובה? הכוונה היא לרכישת רכב מלא?
<רפי כהן צמח:>
לא, אבזור. 
<אבנר גולן:>

עלות האבזור.

<היו"ר אלי אלאלוף:>

האבזור אמור להיות מלא?

<אלי סבן:>
אנחנו נותנים סיוע מלא בהתאם לתעריפי המשרד. 

<קריאה:>

שיהיה כתוב.

<היו"ר אלי אלאלוף:>
נכתוב אבזור מלא.
<פזית תדהר:>
הסיוע הוא מלא, ובלבד שזה לפי תעריפי המשרד. מי שמחליט להתקין אבזור שהוא יותר יקר מהתעריפים של המשרד, יקבל לפי התעריפים של המשרד.
<היו"ר אלי אלאלוף:>
אבזור מלא לפי תעריפי המשרד? תכתבו את זה. למה אתם משאירים - -?
<פזית תדהר:>
אנחנו לא נכנסו לכל הפירוט הזה, כי הכוונה לפרט את הדברים האלה בתקנות. 

<היו"ר אלי אלאלוף:>
תעשו לי טובה, אצלי תקנות זו מילה גסה. בוא נרשום את זה. לא יזיק שנרשום.
<יעל סלנט:>
אפשר לכתוב שהוא יקבל מימון בלי סיוע?
<פזית תדהר:>
זה לפי תעריפי המשרד.
<היו"ר אלי אלאלוף:>
אבזור מלא לפי תעריפי המשרד.

<יעל סלנט:>
אם זה לפי תעריפי המשרד, אז  כבר אין הבדל בין - - 
<פזית תדהר:>
נכון, לכן חשבנו שלא צריך לפרט את זה.
<אבנר גולן:>
צריך להעתיק את הסעיף שמנוסח בהוראה, כלומר, זכאי למימון רכישה והתקנה של האביזר שצוין, באישור המכון לבטיחות בדרכים. לא סיוע, מימון מלא.

<היו"ר אלי אלאלוף:>
מה הקשר לבטיחות בדרכים? הם קובעים את הסטנדרט?
<אבנר גולן:>
כן, ואגף שיקום מיישם את המיתקונים.

<יעל סלנט:>
אנחנו נכתוב כך: זכאי למימון רכישה והתקנה של האביזרים. 

<אבנר גולן:>

נכון, כמו בהוראה.

<פזית תדהר:>
בהתאם לתעריפים שיקבע שר הביטחון.
<אבנר גולן:>

ממש לא. אתם מפנים אותם למיתקונים.
<ערן יוסף:>
אם הבן אדם הולך לספק של המשרד - זה בהתאם לתעריף של המשרד - התשלום הוא מלא. אם האדם הולך למתקין פרטי ורוצה להתקין מה שהוא רוצה, הוא יכול. את אותו אביזר בטיחותי אפשר להתקין אצל המתקינים של המשרד. הוא יכול ללכת לגורם פרטי ולהתקין אתו בתעריף אחר, אבל אז אנחנו משלמים עד לתעריף של המשרד. אם רוצים לכתוב את כל הסיפור הזה בחוק, אפשר. חשבנו שאנחנו כותבים סעיף כללי, כאשר בינתיים ההוראה בתוקף עם הדבר הזה שכתוב כאן. כשנגיע לתקנות נכתוב את זה בתקנות.
<היו"ר אלי אלאלוף:>
מדובר פה בסך הכל במשפט אחד. בואו תכתבו אותו. קחו לעצמכם כמה שניות לכתוב אותו. תספקו תשובה מלאה במשפט אחד. כרגע כל אחד לוקח את המשפט הזה מזווית אחרת. תכתבו את המשפט, אני רוצה לשמוע את הניסוח האחרון.  

<אלון דהן:>
אני רק רוצה להפנות את תשומת לב אדוני והוועדה לעניין של ה-5 שנים. ברכב שלי יש אבזור כבד בגלל הנכות - רמפות, ידיות, כל מיני דברים מהסוג הזה. ברוב המקרים אנחנו מקבלים אחריות שהיא מוגבלת. הרכב עצמו מוחלף כל 3 שנים. נכון שפה מדובר בבן אדם שאיננו זכאי לרכב רפואי, אבל מאחר ואנחנו מדברים על אביזרים שהתחולה של האחריות שלהם פגה ב-3 שנים, אני חושב שיש לשקול גם את משך הזמן של ההחלפה, לא רק את הדברים שנאמרו קודם.
<היו"ר אלי אלאלוף:>
בגלל סיפור הידית מגיעים להחלפת רכב? תתחילו להיות הגיוניים.
<אלון דהן:>
רכב נכה הוא עם אבזור כבד. זה מתחיל לעשות בעיות. בלי ידית יד או בלי ידית ברקס אני לא יכול לנהוג. הרכב הזה מכיל מכשור מאוד מאוד - - 
<היו"ר אלי אלאלוף:>
זה לא ניתן לתיקון, צריך רק החלפת רכב?
<אלון דהן:>
לא החלפת רכב. אני מדבר על נתינת הסיוע למיתקון אחת ל-3 שנים, לא אחת ל-5 שנים לפי דרישות האגף. 

<אלי סבן:>
אני רק רוצה לתקן את אדוני. מדובר על אביזרי בטיחות שהאגף אישר אותם. לא מדובר על מעליות, לא מדובר על מעלונים, מדובר על מנגנון יד, על תפוח הגה, על כאלה דברים שקשורים לבטיחות של הרכב. כל הדברים שאמרת לא רלוונטיים. 

<היו"ר אלי אלאלוף:>

הדיון פה הוא על זמן ההחלפה?

<יעל סלנט:>
זה ההחלפה של האביזרים תוך 5 שנים.
<היו"ר אלי אלאלוף:>

רק החלפת אביזרים.

<פזית תדהר:>
היום ההוראה קובעת שההחלפה היא כל 5 שנים. זה המצב הקיים, זה מה שהגענו בחקיקה. אני מזכירה שמדובר בהטבה לנכים שבכלל לא זכאים לרכב רפואי, כלומר, הנכות שלהם היא נמוכה. הזכאות להחלפה של אותם אביזרים היא אחת ל-5 שנים, שזה נראה לנו סביר. זה גם המצב הקיים. כל שינוי של זה מהווה הרחבה שיש לה משמעות תקציבית.
<היו"ר אלי אלאלוף:>
היו מקרים שהגיעו לפני ה-5 שנים לבקש החלפה?
<אלי סבן:>
מאז שאני בתפקיד, מ-2008, לא זכור לי אפילו מקרה אחד.
<היו"ר אלי אלאלוף:>
יש לנו ועדת חריגים, לא?
<אלי סבן:>

זה סביר והגיוני ה-5 שנים.

<קריאה:>

בהוראת השר.

<היו"ר אלי אלאלוף:>

לשר יש עיסוקים נוספים השבוע.

<רפי כהן צמח:>
יש לי שאלה לאלי. אתה נותן מתקון ל-5 שנים לאחד שלא זכאי לרכב רפואי. במידה והוא רוצה למכור את הרכב בתום 3.5, 4 שנים, אתה מונע ממנו את זה?

<היו"ר אלי אלאלוף:>

מספיק, יש גבול. ודאי שהוא מונע. הוא מונע מעצמו. אם יש כללים, אז יש כללים. 5 שנים זה 5 שנים, כולל הכל, כולל החלפה. חבר'ה, מספיק. זו שאלה לא במקום, מצטער. אל תיתנו תשובה. מה, תחפשו פה כל דבר? עוד מעט תשנה את האותיות כדי לכתוב את החוק הזה. 
<מאיר חלבי:>
אדוני היושב-ראש, אנחנו כבר עוסקים פה ברכב רפואי מספר ישיבות. מן הדין ומן הצדק שאגף השיקום היה בא ואומר כמה רכבים רפואיים יש, כמה רכבי מדינה יש.
<היו"ר אלי אלאלוף:>
אתה יודע?
<מאיר חלבי:>
אני לא יודע, אני רוצה את הנתון. 
<מאיר חלבי:>
בכמה רכבי מדינה מותקנים מתקנים כמו מעלון או מערכת היגוי? מדובר פה במספרים מאוד מאוד נמוכים. מציגים כאן כאילו הם מספרים בשמיים. הם היו צריכים להציג את המספרים האלה.
<היו"ר אלי אלאלוף:>
יש לכם נתונים בשלוף?
<אלי סבן:>
מדובר ב-10,400 נכים. כ-460 נכים הם עם רכב בבעלות מדינה. התקציב הכולל של כל הנושא של הרכב הרפואי עומד על כ-470 מיליון.

<יעקב זכאי:>
כולל מיסים שעוברים מכיס לכיס, ממשרד האוצר למשרד הביטחון, וחוזר חזרה.
<היו"ר אלי אלאלוף:>
מה רע שהכסף חוזר למדינה?
<יעקב זכאי:>
הכל בסדר, זו פשוט העברה תקציבית מכיס לכיס. 400 מיליון שקל זה לא הסכום שהמדינה מוציאה ממקורותיה כדי לסייע ברכב רפואי. זה כולל עוד כמה סעיפים שחבל להיכנס לפירוט המלא שלהם עכשיו. 

<היו"ר אלי אלאלוף:>

אם אתם רוצים לעסוק בתקציב האגף, גם - - 

<יעקב זכאי:>
מה שאני מנסה לומר זה שמנפחים סכומים ושוכחים שזה לא הוצאה ממקור של המדינה, זו פשוט העברה חשבונאית מכיס לכיס.
<היו"ר אלי אלאלוף:>
אני מבקש להעביר לקובי מסמך רסמי עם המספרים.  
<יעקב זכאי:>
אדוני, יש לי אותם.
<היו"ר אלי אלאלוף:>
כשאתם אומרים על עובד מדינה שהוא מנפח דברים, זה לא פייר.
<יעקב זכאי:>
לא דיברתי על עובד המדינה, ממש לא.

<היו"ר אלי אלאלוף:>

אז מי מנפח?

<יעקב זכאי:>
 זה מופיע בתקציב משרד הביטחון. זו שיטה חשבונאית של העברה. לא הטלתי שום דופי באלי. הסכום מופיע בתקציב המדינה, רק צריך לזכור שהוא כולל סכומי מיסים על רכב, בערך 30% או 40% מזה.
<היו"ר אלי אלאלוף:>
זה חוסך הכנסה למדינה?
<יעקב זכאי:>
זה משחק חשבונאי, משחק רישומי, זה הכל. 
<היו"ר אלי אלאלוף:>
זה לא יהיה בחוק.

<מאיר חלבי:>
בכמה מתוך ה-460 כלי רכב של המדינה יש התקנות של מכשירים?
<היו"ר אלי אלאלוף:>
הוא לא בתחקיר. יש פה עובדה. שאלת שאלה פשוטה, קיבלת תשובה. אני בטוח שהיא אמינה. אני רוצה להמשיך הלאה.
<ענת ברקו (הליכוד):>
טוב, חברים, בוקר טוב, זאת הזדמנות טובה לדעת שאנחנו בדרך הנכונה. אתמול עבר חוק הנכים בזכות יושב-ראש הוועדה אלי אלאלוף. ידיים יותר טובות לא היו יכולות להיות כאן, את זה אני אומרת עם יד על הלב ועם הרבה הערכה.
<היו"ר אלי אלאלוף:>
זה מוסיף אחריות מה שאת אומרת.
<ענת ברקו (הליכוד):>
זה מוסיף אחריות כדי לדאוג לנכים האלה שאנחנו כל כך מחויבים אליהם מבחינה מוסרית. 

<מאיר חלבי:>

נכי צה"ל מקופחים לעומת מה שעבר אתמול.
<ענת ברקו (הליכוד):>
אני נמצאת באמצע דיון עם הרמטכ"ל בוועדת חוץ וביטחון, אני לא יכולה להישאר, חבר'ה, אבל אני רוצה להגיד לכם שיזמנו פגישה עם סגן השר ליצמן בנוגע לנכי צה"ל על נושא של טיפול רפואי, קדימות בקבלה לטיפול רפואי, רופאים מומחים, בדיקות. עידן היה איתנו, הציג את כל הדילמות כנציג. אם יש לכם עוד דברים, בבקשה תציפו. גם ליצמן מגויס לעניין הזה. אני חושבת שאנחנו בכיוון הנכון. אנחנו רואים כתובת באגף השיקום. בראש האגף עומד חזי. יש המון נכונות לשפר את המצב. אני רוצה שתשמרו על אופטימיות ובאמת תלכו עם הדברים, אנחנו בכיוון הנכון. יש התקדמות. החוק הזה בכיוון מאוד טוב, אנחנו מקוים לסיים אותו כמה שיותר מהר. יש את הנושא של הטיפולים הרפואיים, הוא מאוד מאוד חשוב, את הנושא של המחסור ברופאים שחייבים להתגבר עליו מיידית, ויש את הנושא של קדימות. אני רוצה שכשנכי צה"ל זקוקים לבדיקה רפואית הם יהיו ראשונים בתור. מגיע לכם, אף אחד לא עושה לכם טובה. אז אני מתנצלת שאני לא יכולה להישאר לאורך כל הדיון. אני מודה ליושב-ראש הוועדה שלנו. אני פשוט חייבת לחזור לוועדת חוץ וביטחון. 
<מאיר חלבי:>
אדוני היושב-ראש, אתמול עבר בזכותך, וישר כוח לך על כך, תיקון לחוק הנכים. הוא מאפשר לנכי ביטוח לאומי לעבוד מעבר לתגמול של  3,700 שקל בלי שהתגמול ייפגע. נכי צה"ל יכולים לעבוד עד 2,284 שקלים. יש פה אפליה. יש ליישר קו כך שנכי צה"ל יהיו כמו נכי ביטוח לאומי.
<היו"ר אלי אלאלוף:>
אתה יודע מה אמרת כרגע? אתה מוכן להוריד מהקצבה שלך?
<מאיר חלבי:>
לא מהקצבה. אולי לא הבנת אותי.
<היו"ר אלי אלאלוף:>
הבנתי טוב מאוד. עוד לא שכחתי פסיק אחד מהחוק של אתמול. אף אחד לא יפתיע אותי. כדי להגדיל את ה"דיסריגרד" הורדנו מהקצבה של הנכים. אתה מסכים?

<מאיר חלבי:>
לא.

<היו"ר אלי אלאלוף:>
תודה. אז אין דיון. כדי לממן את ה"דיסריגרד" של 3,700 הורדנו 30 שקל מכל נכה. אם תבואו ותגידו שאתם מוכנים למהלך כזה, אני אהיה הדובר שלכם.
<מאיר חלבי:>
ל-30 שקל אנחנו מוכנים.

<היו"ר אלי אלאלוף:>
אני עוד לא עשיתי את החישוב המדויק. אנחנו נעשה חישוב מדויק.
<יעל סלנט:>
זה תגמול נצרך.
<היו"ר אלי אלאלוף:>
עשינו מו"מ מאוד מדויק על כל שקל. ניהלנו מו"מ עם הנכים על כספם, לאן הם רוצים. כשאתה לוקח מקצבאות, אתה לוקח מכולם. כשאתה מאפשר "דיסריגרד", אתה מאפשר ל-15%  עד 20% להגדיל את ה"דיסריגרד". זו דילמה, זה לא סתם סיסמא. תאמינו לי, היות ואני מכיר את המספרים שעוד לא שכחתי מאתמול בלילה. הסכום אמנם לא ענק, אבל הוא סכום. יש פה החלטה עקרונית. יש לכם גופים שמייצגים. תפנו לאגף השיקום, הם יבואו עם המלצה. אני הראשון שאלך ואיאבק, כי ה"דיסריגרד" עוזר לצאת לעבודה. אני לא דוחף לעבודה, שיהיה ברור, זו החלטה אישית לפי היכולות והשיקולים של כל אחד ואחד, אבל תדעו שזה על חשבון קצבה.

<עידן קלימן:>

ביטול מבחן ההכנסה שאליו התייחס מאיר הוא ממקור אחר, מחוק אחר. אדוני אמר שהוא יחזור לזה בנפרד, לכן אני מציע לחבריי פה לא להעלות את זה, לא להיכנס לזה, עד שנגיע לזמן שאדוני יכריז על דיון נפרד בעניין הזה.
<יעל סלנט:>
אמרנו שנחזור לנושא של מבחן ההכנסה במסגרת ההצבעות, כשנעבור על כל הצעת החוק מתחילתה ועד סופה.  רק עוד דבר אחד כדי באמת ליישר את העניין הזה עד הסוף. מבחן הכנסות שמופעל לגבי נכי צה"ל הוא מבחן הכנסות בנוגע לקצבת הנצרך, הוא לא נוגע לתגמול הבסיסי, זה גם חשוב שייאמר. זאת קצבת נכות כללית. מבחן ההכנסות חל על קצבת הנכות עצמה.
<מאיר חלבי:>
העליתי את זה, כי אתמול זה עבר בכנסת.
<יעל סלנט:>
בסדר גמור. רק ליישר את הדברים.


9לז. רכב רפואי שיקומי. נכה הזכאי לרכב רפואי לפי סימן זה ומבקש לעבוד לפרנסתו בעיסוק המחייב החזקת רכב, ובכלל זה רכב המשמש כמונית או רכב המשמש ללימוד נהיגה, יקבל סיוע לרכישת רכב רפואי שיקומי, בתנאים ובסכומים שיקבע שר הביטחון, במקום סיוע לרכישת רכב רפואי לפי סימן זה.


9לח. פטירת נכה (א) נפטר נכה שרכש רכב רפואי לפי סימן זה, ולפי חוק הירושה, התשכ"ה-1965, עבר הרכב הרפואי לידי בן משפחה של הנכה, יקבל בן המשפחה סיוע כמפורט להלן, ובלבד שבן המשפחה מקבל תגמול לפי סעיף 20א ולא הוכר לפי חוק משפחות חיילים שנספו במערכה:
(1) השתתפות בתשלום מחצית גובה שמי הביטוח לפי סעיף 9לב(1);
(2) השתתפות בתשלום אגרת רישוי לפי סעיף 9לב(2).
(ב) סיוע לפי סעיף קטן (א) יינתן לתקופה שלא תעלה על שלוש שנים מיום הפטירה או עד מועד מכירת הרכב, לפי המוקדם. 

(ג) נמכר הרכב הרפואי בידי יורשי הנכה לפי סעיף קטן (א), בטרם חלפו חמש שנים ממועד רכישתו, יידרשו להחזיר לאגף שיקום נכים חלק מגובה הסיוע שקיבל הנכה לרכישתו, בתנאים ובסכומים שיקבע שר הביטחון. 


(ד) נפטר נכה בעל דרגת מיוחדת שקיבל ערב מותו רכב רפואי בבעלות המדינה לפי סעיף 9לה, יידרשו המחזיקים ברכב להחזיר את הרכב האמור לידי אגף שיקום נכים. 

מה הרציונל לזה שיורש שמקבל תגמול לפי סעיף 20א, נדרש להוראה מחמירה יותר לעומת מי שלא מקבל תגמול והוא בכלל לא נדרש להחזיר לאגף שיקום את הסיוע שקיבל? 
<ערן יוסף:>
זו פשוט טעות, צריך למחוק את המילים "לפי סעיף קטן (א)".
<יעל סלנט:>
אוקי, נוריד את המילים "לפי סעיף קטן (א)", כי אחרת נוצר מצב שדווקא עם היורשים אתה מחמיר.
<יעקב זכאי:>
על פי ההוראה היום, הסיוע לרכב מחולק לשני רכיבי עלות:  מרכיב המסים ומרכיב של עלות הרכב ללא מיסים, בעוד שבהצעת החוק הסיוע משתנה לשיעורים מסוימים, ל-85% או 15% מתוך מחירו הכולל של הרכב. על פי הוראת הרכב, יורש של נכה שרוצה למכור את הרכב לפני 5 שנים מחזיר רק חלק מהסיוע במיסים שהוא קיבל, כשהמיסים נעים סביב 40% משווי הרכב הכללי. ברגע ששינו את צורת הסיוע כפי שהיא נקובה פה בהצעת החוק - משרד הביטחון כבר לא עוקב אחרי רכיבי המיסים על הרכב - הוא עלול להידרש לשלם יותר ממה שהוא היה נדרש לו ההוראה הייתה בתוקף. 

<ערן יוסף:>

קודם כל, מה שקובי אמר נכון. הוראת הרכב מבחינה בין החלק של המס והחלק האחר - קוראים לו ברזל לפי לשון אגף השיקום -  גם במקרה של החזרה לאחר פטירה. 
לגבי הנושא של רכישת רכב, בעצם כבר תיקנו את זה בנהלים משלימים. רשמנו את זה כרגע בהצעת החוק. אני חושב שיש על זה הסכמה. מה שדיברנו בדיונים הקודמים זה על 85% או 15% מערך הרכב הכולל, בלי לעשות את ההפרדה בין החלק של המס לבין החלק של הברזל. לגבי הנושא של ההחזרה, עדיין לא עשינו את התיקון הזה. אנחנו לא נדרשים לעניין הזה במסגרת החוק. כתבנו שכל ההסדרים של איך לחשב את סכום ההחזר במקרה של פטירה ייקבעו בתקנות. אנחנו צריכים לעבור על זה יחד עם ארגון הנכים, להסדיר לגבי ההוראה הקיימת איך להתמודד עם העניין, כשבמסגרת התקנות אנחנו  נשלים - - 
<היו"ר אלי אלאלוף:>
אני רוצה להבין, התקנות זה עניין טכני. מה המהות של כל ההתלבטות הזאת? האם במהות אתה מסכים איתו, לא מסכים איתו?
<ערן יוסף:>
אני מסכים במהות שאנחנו צריכים לשנות את מה שכתוב היום בהוראה לגבי חישוב ההחזר שמבוסס על חלק משווי המס, להתאים אותו למה שכתוב לאורך כל הצעת חוק, שזה שווי הרכב כולו. צריך להתאים את האחוזים.
<היו"ר אלי אלאלוף:>
האם כשנגמור את החוק אנחנו נדע מה אתם הולכים לכתוב בתקנות?
<ערן יוסף:>
כן.

<היו"ר אלי אלאלוף:>
נכלול בחוק את העיקרון, כשבתקנות יהיה הפירוט הטכני. זה מקובל?
<יעקב זכאי:>
כן, אבל בשביל זה הם צריכים לשנות את נוסח ההצעה בחוק.
<היו"ר אלי אלאלוף:>
זה מה שהתכוונתי, לקבל מהם. תעבירו לנו את הנוסחה המהותית שמסבירה את הדבר. תשאירו את ההסבר הטכני לתקנות. את הסעיף הזה כדאי שתבדקו. 

<ערן יוסף:>
הסעיף מנוסח בסדר, אנחנו לא צריכים לשנות אותו. מה שכרגע צריך לעשות זה להסכים על שינוי האופן שבו מחושב ההחזר במקרה של פטירה שהיום, כמו שאמרתי, מבוסס על חלק ממס. צריך להסדיר שהוא יהיה מבוסס מערך הרכב המלא. צריך להסכים על האחוז. ברגע שנגיע להסכמה על האחוז זה יתוקן במסגרת הוראה, כאשר לעתיד זה יאומץ בתקנות. 

<היו"ר אלי אלאלוף:>
אני שוב חוזר, תשים בצד את החלק הטכני. תסגור את הנוסחה המהותית בחוק. את כל הפירוט  של איך אתה עושה את זה תשאיר לאחר כך. תנסו ביניכם לשבת.  

<יעקב זכאי:>
אני בשמחה אעזור, אם יסכימו לשמוע.
<היו"ר אלי אלאלוף:>

הוא בלאו הכי לא יכתוב דבר שהוא לא משוכנע. אתה גם לא תקבל מה שאתה לא משכנע.
<יעקב זכאי:>

בשמחה רבה.

<היו"ר אלי אלאלוף:>

אז בקשה תרשמו את זה.

<נעים עזר:>

לפעמים הנכה כותב ירושה שלפיה את הרכב הוא לא מעביר לבן משפחה, הוא מעביר אותו לאחד - - 
<היו"ר אלי אלאלוף:>
זה לא מעניין אותי. חבר'ה, יש גבול לפלפולים. תבהירו את זה ביניכם. תביאו דברים מהותיים. 
<יעל סלנט:>
(ד) נפטר נכה בעל דרגת נכות מיוחדת שקיבל ערב מותו רכב רפואי בבעלות המדינה לפי סעיף 9לה, יידרשו המחזיקים ברכב להחזיר את הרכב האמור לידי אגף שיקום נכים.

<עידן קלימן:>
בעקבות כמה מקרים מאוד לא נעימים שנלקח רכב בחוסר רגישות סמוך מידי לשבעה, היה סיכום בעל פה - הוא כובד בצורה ג'נטלמנית - שרכבים לא נלקחים עד אשר היורשת – בדרך כלל זו אלמנה -   מקבלת רכב רפואי כאלמנת צה"ל. זה לא בא לידי ביטוי פה. זה לא שאני חושב שאגף שיקום משנה את התנהגותו, אבל אני חושב שזה כן צריך לבוא לידי ביטוי בחוק. אם כבר כותבים את זה פה, צריך לכתוב את זה עד הסוף.
<היו"ר אלי אלאלוף:>
אנחנו נרשום את זה.

<חזי משיטה:>
אדוני היושב-ראש, אני לא זוכר, וזה מהתקופה שהייתי, שלקחו למישהי רכב בחוסר רגישות. זה לא צריך לקרות ולא יקרה. אני חושב שצריך לתת לפחות 60 יום למשפחה, לאישה, לאלמנה כדי להחזיר את הרכב. בלאו הכי ב-60 יום האלה אפשר להסדיר את הרכב הרפואי שמגיע לה ממשפחות. אם תהיה בעיה כך שיהיה צריך להאריך בחודש נוסף, נעשה את זה.

<עידן קלימן:>

אמרתי שהייתה ג'נטלמניות והיה בסדר, אבל אני לא רוצה שאם - - 
<חזי משיטה:>
אז הנה אני אומר.

<היו"ר אלי אלאלוף:>

זה נפלא. אני מעדיף - - 

<חזי משיטה:>
 60 יום. אם תהיה בעיה מול משפחות, אפשר יהיה להאריך.
<קריאה:>

אפשר לרשום 90 יום. 

<עידן קלימן:>

הבעיה , אדוני, שלא תמיד זה תלוי באגף שיקום. לפעמים העברה מאגף שיקום למשפחות שכולות יכולה להיתקע. 

<היו"ר אלי אלאלוף:>
הפעם אנחנו לא נשבור את המילה של חזי. 

<יעל סלנט:>
60 יום?

<היו"ר אלי אלאלוף:>
60 יום. אני בטוח שכשנאמר המספר, חשבו על היכולת לספק - -  

<יעל סלנט:>
60 יום ממועד הפטירה.

<עידן קלימן:>
אולי 60 יום, אלא אם כן קרה איזה שהוא עיכוב. אלי סבן, אתה צריך להדריך אותנו. יכול להיות עיכוב.
<אלי סבן:>
אמר ראש האגף שככל שיהיה עיכוב הם ידונו. זה לא צריך לעבור את ה-60 יום. 

<עידן קלימן:>
אני מדבר על עד שהיא מזמינה את הרכב, עד שהיא מקבלת אותו. עכשיו זה הופך להיות רכב לרכישה. אולי שיהיה רשום 60 יום או עד קבלת הרכב הרפואי, אחד מבין השניים.
<חזי משיטה:>
אדוני היושב-ראש, אני חושב שזה צריך להישאר 60 יום. אנחנו נשאיר אותה ללא רכב אם תהיה סיבה אמיתית לכך. אני לא הייתי רוצה להכניס את הסעיף שעידן אומר, כי בסוף רכב מדינה הוא רכב יותר טוב. אני לא הייתי רוצה שישאירו אותו, שימשכו אותו ולא יקבלו את הרכב מהמשפחות. היא צריכה למצות את הזכאויות שלה מוקדם ככל האפשר במשפחות. אנחנו נמצאים באותו משרד. הרגישות של משרד הביטחון במעבר בין אגף השיקום לבין משפחות הוא גדול מהרכב. אנחנו לוקחים את האלמנה ומסבירים לה איפה מיצוי הזכויות הטוב ביותר שלה מבחינה כלכלית. אנחנו גם נותנים לה אותן. אני חושב שאנחנו נוהגים בהגינות, בהרחבה ולטובתה בכל העניינים. 60 יום, ואם תהיה בעיה, אנחנו נדע להסתדר ולהאריך את זה גם ל-90 יום.
<היו"ר אלי אלאלוף:>
אז 60 יום. חוץ מזה נשארת הזכות לדבר. תנצלו את זה.
<עידן קלימן:>
האם זה נכנס בחוק? בהנחה שראש האגף יבוא בלב רחב ובנפש חפצה וירצה לאשר עוד 30 יום, לפי החוק הוא לא רשאי אם זה לא רשום פה.
<היו"ר אלי אלאלוף:>
אנחנו לא נתחיל לחפש בכל סעיף את הסמכויות של הממונה.
<עידן קלימן:>
לא, להיפך, אולי לכתוב בסעיף שבסמכות ראש האגף להאריך את זה.
<היו"ר אלי אלאלוף:>
דיברתם על שבוע. קפצנו ל-60 יום. 
<עידן קלימן:>

אני לא דיברתי על שבוע.

<היו"ר אלי אלאלוף:>

אני לא זוכר מי. נתנו דוגמה.  אמרו שלקחו את הרכב בשבעה.

<יעל סלנט:>
אפשר לתת לו סמכות בנסיבות מיוחדות, אם הוא רוצה.

<עידן קלימן:>
רק שיהיה בסמכותו, אדוני יושב-ראש הוועדה, זה הכל, שהוא לא יעבור על החוק. 

<היו"ר אלי אלאלוף:>
אתה רוצה שיהיה סעיף סמכויות למנהל האגף?
<יעקב זכאי:>

או של ועדת חריגים. 

<היו"ר אלי אלאלוף:>
תנו לי לחשוב. אתה מקבל את זה שנשאיר לך את הסמכות להאריך לך את התקופה?
<חזי משיטה:>

כן.

<יעל סלנט:>
או ועדת חריגים.

<היו"ר אלי אלאלוף:>

לא ועדת חריגים. בסעיף הזה משאירים את הסמכות למנהל האגף.
<יעל סלנט:>
נכתוב מטעמים מיוחדים. נכתוב שבסמכות ראש האגף להאריך את המועד.
<עידן קלימן:>
תכתבו 90 יום.
<היו"ר אלי אלאלוף:>
אני מעדיף להשאיר גמישות להחלטה של מנהל האגף. בואו נשאיר את זה.

<יעל סלנט:>
ראש האגף יוכל לאשר עוד?

<פזית תדהר:>
בעוד חודש.
<היו"ר אלי אלאלוף:>
לא בעוד חודש. נשאיר את זה בהחלטת ראש האגף. 
<יעל סלנט:>
9לט. רכב חלופי (א) קצין תגמולים רשאי לאשר השאלה זמנית של רכב חלופי ממאגר הרכב של משרד הביטחון לנכה שהוא אחד מאלה:
(1) נכה בעל דרגת נכות מיוחדת הזכאי לרכב רפואי בבעלות המדינה לפי סעיף 9לה שטרם מימש את זכאותו לרכב או שהרכב הרפואי שבשימושו בלתי כשיר לנסיעה בשל תקלה המחייבת את השבתתו באופן זמני או קבוע;
(2) נכה פגוע גפה תחתונה שהמכון הרפואי לבטיחות בדרכים שבמשרד הבריאות קבע כתנאי למתן רישיון נהיגה או כתנאי למתן רישיון לרכב התקנה של מנגנון יד ברכבו – אם טרם קיבל את הרכב הרפואי שנרכש או אם נקבע שהרכב שבבעלותו בלתי כשיר לנסיעה בשל תקלה המחייבת את השבתתו באופן זמני או קבוע.

(ב) נכה כאמור בסעיף קטן (א) שלא מימש את זכאותו לרכב רפואי בבעלות המדינה ושקיבל רכב חלופי לתקופה העולה על 30 ימים, יקבל השתתפות בתשלום דמי ביטוח הרכב, באופן יחסי לתקופת ההשאלה. 

(ג) סיוע לפי סעיף זה יינתן בהתאם למלאי כלי הרכב במאגר הרכב של משרד הביטחון, כפי שמשתנה מעת לעת, ובתנאי שהרכב המושאל יתאם את מגבלות נכותו של הנכה.

<רות פרמינגר:>
רציתי להסב את תשומת ליבכם לסעיף של נכה פגוע גפה שיש לו תנאי למנגנון ביד. אני רוצה להסב את תשומת ליבכם שיש נכים שיש להם מנגנון של גז בצד שמאל, כמו שיש לי למשל, שזה גם רכב שצריך התקנה מיוחדת. הייתי רוצה שתחשבו שגם הוא צריך לקבל, במידה וצריך כזה רכב.
<היו"ר אלי אלאלוף:>
זה נראה הגיוני. 
<חזי משיטה:>
אדוני, ההרחבה של מנגנון יד עלתה בזמנו על ידי ארגון נכי צה"ל. משרד הביטחון (אגף שיקום) נתן הרחבה לעניין הזה. המספרים הם הרבה יותר קטנים. מנגנון יד הוא הרבה יותר מורכב. לגבי מנגנון שצריך להחליף ברגל המספרים הם גדולים. המשמעויות הן להגדיל פי שניים את מאגר הרכב שנועד מלכתחילה להיות למאה אחוז פלוס, כך הוא מוגדר. אנחנו לא חושבים שאנחנו צריכים את ההרחבה הזאת, היא בעלת משמעות רחבה. מצד שני, ואני גם ישבתי עם הארגון, אנחנו יושבים כדי לחשוב איך לתת פתרון. הבעיה היא טכנית ופשוטה יחסית. אנחנו מנסים לייצר את היכולת להחליף את הדוושות בצורה עצמאית, או במוסך בצורה קצרה. אנחנו מנסים לייצר עם משרד התחבורה ומכון התקנים את אותו מאיץ רגל שאפשר יהיה לקבל אותו במאגר הרכב על מנת לקחת אותו לרכב שיש לנכה. זו דוושת רגל ניידת שאפשר יהיה להתקין אותה. כשזה יעבור את מכון התקנים במשרד התחבורה, אנחנו נודיע לאותם נכים שיש לנו את זה, שאפשר להשאיל את זה, לחתום על זה. הם יוכלו להתקין את זה. זה פשוט וקל. 

<היו"ר אלי אלאלוף:>
אם זה רק היערכות טכנית, אין טעם לכלול את זה פה.

<חזי משיטה:>

נכון.

<יעקב זכאי:>

נכים שזקוקים להחלפת מנגנון ברגל זה פן אחד של הבעיה. יש נכים יותר קשים שמרותקים לכיסאות גלגלים והם לא מאה פלוס, לכן הם גם לא מקבלים רכב מדינה. אצלם צריך להחליף מתקונים הרבה יותר מסובכים מאשר מתקן לרגל. אני מכיר לפחות נכה אחד, ואלי יודע על מי אני מדבר, שרכש רכב חדש, נאלץ להמתין בבית, לא יצא אפילו לטיפולים, מפני שהרכב שלו החדש היה בהתקנת מתקונים. הוא נאלץ למכור את הרכב הישן כדי לממן את הרכב החדש. הוא נשאר בבית ללא טיפולים. אני חושב שלנכים כאלה צריך להיות פתרון, בין אם על ידי רכב חלופי, בין אם פתרון אחר. לא יכול להיות שנכה ישב בבית ולא יצא לטיפולים רק בגלל שהוא לא זקוק למנגנון יד אלא למשהו הרבה יותר מסובך.  

<היו"ר אלי אלאלוף:>
זה עניין טכני. זה לא יהיה בחוק. חבר'ה, יש גבול לדברים שמכניסים לחוק.  

<אבנר גולן:>
אני רוצה להתייחס לסעיף (2), לגבי מנגנון יד. יש בעיה עם הפרשנות של הסעיף. נכים חדשים שיצרו זכאות חדשה ומממשים פעם ראשונה את הרכב הרפואי, נשלחים על ידי משרד הביטחון לבדיקה במרב"ד לבדוק את כשירותם בנהיגה. במידה והם חוזרים עם הבחנות של הגבלות למנגנון יד ברכב ראשוני, אגף השיקום, למיטב ידיעתי, וזה מקרה שקרה לאחרונה, לא מאשר להם רכב חליפי. מדוע? כי הם רוכשים את הרכב פעם ראשונה. הם לא מאשרים רכב חליפי עד לקבלת הרכב החדש שהם רוכשים. 
<היו"ר אלי אלאלוף:>
זאת אומרת, בין הרכב הראשון לקנייה של השני, בתקופה הזאת הם נוסעים ברכב - - ?
<אבנר גולן:>
הוא ממתין לקבל את הרכב הראשון שלו. משרד הביטחון לא מאפשר לאותם נכים רכב חליפי.
<היו"ר אלי אלאלוף:>
מה ההיגיון?
<אבנר גולן:>
אין שום היגיון, אין שום הסבר. 
<היו"ר אלי אלאלוף:>

אני לא שואל אותך, אני שואל את אגף השיקום.

<אבנר גולן:>
יש לי מקרה כרגע של נכה - -
<אלי סבן:>
הנכה עדיין נמצא בתהליך של מימוש רכב. ברגע שהוא מממש את הרכב, הרכב, אחרי שעבר את בדיקת מרב"ד, מקבל את אותה הגבלה, מקבל את מנגנון היד. לפני כן לא היה לו רכב.

<אבנר גולן:>
בינתיים הוא תקוע בבית, הוא לא יכול לנסוע. אתה צריך לתת לו רכב חליפי עם מנגנון. 

<היו"ר אלי אלאלוף:>
כמה זמן לוקחת התקנה כזאת?
<אלי סבן:>
ימים ספורים. שבוע, שבועיים.
<יעל סלנט:>
מדברים על נכים בדרגת נכות מיוחדת?

<אלון דהן:>
מה פתאום שבוע, שבועיים. אני חיכיתי הרבה יותר. 
<אבנר גולן:>

נכים שהם פגועי רגליים בנכות של  30,50 אחוז. 

<יעל סלנט:>
שזכאים לרכב רפואי.

<אבנר גולן:>

שזכאים לרכב רפואי ואישרו להם הגבלה.

<יעל סלנט:>
אי אפשר להכניס הוראה מקבילה כמו ההוראה שיש לנכה עם דרגת נכות מיוחדת, שעד שהוא מממש את זכאותו לרכב מדינה הוא מקבל רכב חליפי? מה ההצדקה להבחנה הזאת?
<אבנר גולן:>
אין שום הצדקה, אין שום רציונל בזה.
<היו"ר אלי אלאלוף:>
יש לכם רכב חלופי זמין, פנוי? אני מתחיל להרגיש שזה חוק של מוסכניקים, זה לא חוק של הנכים. בירידה לפרטים כאלה יש הרגשה שיש חוסר אמון במערכת.
<יעל סלנט:>
לא, הם כותבים את זה בנוגע לאוכלוסייה אחת, כאשר אוכלוסייה אחרת נשארה בחוץ.  

<היו"ר אלי אלאלוף:>
לדעתי אנחנו יורדים ליותר מידי פרטים. אני חושב שזה רעיון טוב שיהיה רכב חלופי. תשימו לב שכל מקרה אנחנו מנתחים כאילו יש מספר רב של אנשים. תמצאו פתרון טכני. תעמידו רכב לשבועיים.

<אבנר גולן:>

זה גם מקרים בודדים, זה לא כמויות.

<היו"ר אלי אלאלוף:>
אני לא יודע, עוד מעט נעשה גם חוק על צבע הרכב מקדימה או מאחורה. חבר'ה, יש גבול. אני חייב להגיד שהגזמנו.
<תמיר יוספי:>
אני רוצה להתייחס לעניין המאיץ ביד שמאל ולעניין מנגנון היד. בנוגע למאיץ בצד שמאל, אין יכולת לנכה לשכור רכב בשום סוכנות רכב. היינו שמחים אם הייתם נותנים לנו אלטרנטיבה של השכרת רכב במקרה שקורה לנו משהו לרכב או אנחנו בהחלפה. אנחנו נשמח מאוד אם תוכלו לעזור לנו בנושא הזה. באין אפשרות לשכור רכב אנחנו פשוט מושבתים. לגבי מנגנון היד, הייתי  מעדיף - - 
<היו"ר אלי אלאלוף:>

אני לא רוצה לעצור את הדיון, אבל אני צריך לעשות 10 דקות הפסקה.
<(הישיבה נפסקה בשעה 10:16 ונתחדשה בשעה 10:26.)>
<היו"ר אלי אלאלוף:>
אנחנו פותחים את הישיבה. אדוני, אנחנו הפסקנו אותך באמצע.
<תמיר יוספי:>
אני הערתי את תשומת ליבם לנושא של הגז בצד שמאל, המאיץ בצד שמאל. אני לא מבקש ממשרד הביטחון שייתן לנו רכב מהמאגר. אם אין אפשרות, וזה למרות שיש הרבה נכים שזקוקים למאיץ בצד שמאל, לפחות שתהיה את האפשרות בחברות השכרה, שמשרד הביטחון ידאג. כשניגשים לחברות השכרה יש אולי 3 או 4 מכוניות שאפשר לשכור. נכה שהרכב שלו עשה תאונה פשוט מושבת, הוא לא יכול לשכור שום רכב עם מאיץ בצד שמאל. הפתרון הטכנולוגי, שהוא בסדר גמור, לא יתאים לצרכים שלנו. 
<היו"ר אלי אלאלוף:>
חשבתם על דבר כזה?
<חזי משיטה:>
אדוני היושב-ראש, פעם שיהיה פתרון שיעבור תקינה של מאיץ בצד שמאל, הפתרון הזה יהיה לשימוש אישי, לשימוש עם רכב שכור, לשימוש עם רכב חליפי של חברת ביטוח. אנחנו עובדים על זה ומקווים לקדם את זה בהקדם מול משרד התחבורה ומול מכון התקנים.
<היו"ר אלי אלאלוף:>
מה הערכה של זמן לדבר כזה?
<חזי משיטה:>
זה ייקח קצת זמן. אני לא יודע לתת הערכה. אנחנו נעבוד על זה עם משרד התחבורה ועם מכון התקנים. אני מקווה שבעוד חודש, חודשיים נוכל לעבור את זה. זה לא פשוט, כי הם מתקשים לתת את זה ביד קלה. מדובר על להעביר מצד לצד. הם צריכים לדעת מי הנכה, מה הנכות שלו, מה המגבלות ברישיון שלו. אני מקווה שנצליח לצלוח את זה. יש נכים שיש להם את זה, הם עושים את זה, הם מתקינים את זה באופן עצמאי בארץ ובחו"ל. הם לוקחים את זה ביד, נוסעים, שמים. לא רק מקרב נכי צה"ל, כל מי שיש לו מגבלה וצורך מאיץ בצד שמאל.
<תמיר יוספי:>
זה לא לפי החוק.
<חזי משיטה:>
אני הבנתי. אני רק אומר שיש. לא אמרתי שזה חוק. אנחנו פועלים כדי שזה יהיה לפי החוק.
<תמיר יוספי:>
אתה לא יכול לתת לי דוגמאות שהן לא בחוק, לעשות משהו שהוא לא בחוק. אם אמרתם לפני זה שיש הרבה נכים שזקוקים לזה, צריך לקדם את זה. אם היו 3,4,5 נכים שזקוקים לזה, מילא, אבל אתם בעצמכם אמרתם שיש הרבה ואי אפשר לתת להם מהמאגר. אנחנו לא מבקשים לקחת מהמאגר, מהנכים המשותקים, למרות שיש מנגנוני יד לנכים שאינם משותקים ומקבלים את הרכב הזה. זה בסדר. אנחנו מבקשים לשכור רכבים על-מנת שנוכל להתנייד ברגע שיש לרכב שלנו תאונה או אנחנו בהחלפה של רכב שלוקחת חודשיים. 

<היו"ר אלי אלאלוף:>
אני הבנתי מראש האגף שהוא מכיר את הבעיה, שהוא פועל כדי שזה יהיה, שהוא לא יכול לתת פתרון שלא מקבל את כל האישורים הנדרשים. אם חס וחלילה יקרה משהו, יחזרו לאגף ואנשים יסתבכו. אני חושב שיש פה הצעה שפותרת את העניין, והיא שתוך חודשיים יעשו הכל כדי שיהיה פתרון. ברגע שיהיה פתרון אולי תהיה האפשרות הזאת, למרות שאי אפשר לבוא היום ולהגיד לחברות הרכב: תשימו את זה אצלכם וכשיצטרכו יבואו אליכם. זה ברור שזה ידרוש הוצאה כדי שהחברות יתחייבו להשאיר מלאי כזה.
<תמיר יוספי:>
עד שיתקנו את הדברים, האם אפשר לתת מהמאגר לנכים שבאמת זקוקים למנגנון יד? זאת השאלה. 

<היו"ר אלי אלאלוף:>
יש במאגר רכבים כאלה?
<חזי משיטה:>
יש לנו מספר מצומצם שלא תמיד אנחנו עומדים בו למי שנדרש למנגנון יד. כפי שאמרתי,  הוא הרבה יותר מורכב. צריך רישיון מיוחד לנהוג במנגנון יד. זה לא משהו שהוא חליפי באופן אוטומטי.

<אבנר גולן:>
מאחר ואין כמות גדולה של נכים שמוגבלים לדוושה בצד שמאל, ואני גם מבין את ראש אגף השיקום שאומר שכמות הרכבים מוגבלת ורובם הם עם מנגנוני יד - - הנכים שמוגבלים לדוושה בצד שמאל הם באמת מוגבלים, הם יוצאים מקופחים. 
<היו"ר אלי אלאלוף:>
מה הפתרון?
<אבנר גולן:>
אני הייתי ממליץ לאגף השיקום שעד שהם יאתרו איזה שהוא פתרון מול המכון הרפואי או משרד התחבורה להכשיר את הדוושה הניידת הזאת מרכב לרכב, להגיע לאיזה שהוא הסדר עם חברת ליסינג. יש חברה אחת או שתיים במדינה שמחזיקות רכבים עם דוושות בצד שמאל, אפשר לבדוק את זה. אפשר להגיע להסדר. הם יתמחרו את המחיר ביניהם. זמנית, עד שיעגנו את הנושא הזה, ימצאו פתרון לאותם נכים מוגבלים.
<היו"ר אלי אלאלוף:>
אני מציע שזה לא ייעשה באמצעות חוק.

<אורן אקרמן:>
יש מקרה באמת כואב של נכה קטוע מעל הברך ברגל ימין. במשך חודשיים הרכב שלו נמצא במוסך. מאחר ומצבו הכלכלי בסדר, אז הוא יכול להרשות לעצמו גם לשכור רכב מחברת השכרה. אין רכב עם דוושה בצד שמאל להשכרה, כולל ב"אלדן" שהפנית אותי אליהם. יש להם מעלון, יש להם מנגנון יד, אבל אין להם גז ברגל שמאל, בדוק. אני לא מקבל את הגישה הזאת של ללכת לחברות ליסינג, לדאוג שיכינו כמה רכבים כאלה. הנכים האלה הם נכים של משרד הביטחון, של אגף השיקום, יש להם נכות מוכרת. ברגע שהרכב שלהם אחרי תאונה או הוא בתקלה ארוכת טווח, כמו המקרה הזה שיש לי עכשיו, מי שצריך לדאוג להם זה אגף השיקום. צריך להכניס את הנושא של מאיץ ברגל שמאל בדיוק כמו מנגנון יד, זה אותו דבר, ככה צריך להסתכל על זה. צריך להיות בתוך ההוראה, בחוק, שמשרד הביטחון יחזיק רכבים כאלה כך שאם לנכה יש בעיה הוא מרים טלפון ומקבל מענה, לא מתחיל לכתת את הרגל הבודדת שלו מסביב לכדור הארץ כדי למצוא לעצמו פתרון. זה מה שצריך להיות, לא משהו אחר.
<רות פרמינגר:>
אדוני, אני רק רוצה לשאול שאלה פרוצדוראלית. תראו, אנחנו, נפגעי פעולות איבה, שייכים לביטוח הלאומי. אני רוצה לשאול את משרד הביטחון. הרי ביטוח לאומי לא יקים מאגרים, לא יסייע לנושא הזה של נפגעי פעולות איבה. האם בכל הסדרה שלכם לנכי צה"ל נוכל להיות זכאים לבוא אליכם ולהשתמש - - ?
<היו"ר אלי אלאלוף:>

מה פתחת לנו עכשיו?

<חזי משיטה:>
לא. 
<היו"ר אלי אלאלוף:>

שני משרדים יתאמו ביניהם, מה קרה לך?
<רות פרמינגר:>
אנחנו מתדיינים ומתדיינים, זכויות שוות, עד שאנחנו מגיעים. משרד הביטחון יכול לבוא ולהגיד: סליחה, לא שלי. 
<קריאה:>

תקימו מאגר בביטוח לאומי.

<היו"ר אלי אלאלוף:>
אני רק יכול להציע לך שתנצלו את העובדה שמנכ"ל הביטוח הלאומי חדש והוא עוד לא מרגיש מספיק חזק במקום. תנהלו איתו מו"מ. 
<רות פרמינגר:>

אז מה אנחנו עושים?
<היו"ר אלי אלאלוף:>
ליבי איתך, אבל אני יודע שזה לא יקרה. רותי, אני לא רוצה להשלות. חבר'ה, אני חושב שמספיק הקדשנו לעניין הטכני הזה.
<רות פרמינגר:>
אדוני, שאלה של פתרון, פתרון מוצע. אולי יאפשרו בתוך הדבר הזה השתתפות במוניות בתקופה הזאת. ביטוח לאומי ישלם מוניות, זה אפשרי, זה בסדר, רק שזה יהיה פה במסגרת החוק.
<היו"ר אלי אלאלוף:>
צריך לכתוב בחוק שהביטוח הלאומי יאשר מוניות?
<רות פרמינגר:>
לא, שמשרד הביטחון מאפשר. 

<היו"ר אלי אלאלוף:>
אנחנו דנים בחוק, לא דנים בטכניקות הכי פשוטות. תשאירו את זה.
<רות פרמינגר:>
אנחנו לא יכולים להיכנס למאגר, אני מבינה, אני רואה, אני שומעת, אז לפחות מבחינת האפשרות, כי אנחנו בעלי אותן זכויות.
<היו"ר אלי אלאלוף:>
הדבר היחיד שאני יכול לבקש שייכלל בחוק זה תקופת ביניים של עד חודשיים. בנושא של מחסור בטכניקות כאלו ואחרות יימצא פתרון כלשהו. 

<רות פרמינגר:>
כלשהו מתאים.
<היו"ר אלי אלאלוף:>
אני לא יכול לכתוב שתלכו לבדוק אם יש בחברה כזאת או אחרת. חבר'ה, יש גבול. הפתרון הוא שמיי שזכאי למימון אביזרים לרכב - -  

<רפי כהן צמח:>

על המאיץ.

<היו"ר אלי אלאלוף:>
בכלל. למה שמו פה על רכב כזה ואחר? בכלל. אם לא ניתן לתת פתרון עד חודשיים, אגף השיקום והביטוח הלאומי, שזה לא החוק שלו, ימצאו פתרונות טכניים הולמים.
<יעל סלנט:>
אבל הרכב החלופי הוא בתקופה של פחות חודשיים. הוא אמור לתת מענה מיידי.
<היו"ר אלי אלאלוף:>
כל עוד אי אפשר לספק רכב חלופי, וגם אין פתרון טכני, שידאגו עד חודשיים לפתרון כלשהו. זה יכול להיות מונית, סבתא, מישהו שיכול להרים מישהו ולהביא אותו בשלום למקומו.  

<יעל סלנט:>
ההצעה היא לתת מוניות עד חודשיים?
<היו"ר אלי אלאלוף:>
לא מוניות, פתרון כלשהו. הסעיף הוא פשוט. אם נכה זקוק לרכב ומסיבות טכניות הוא לא מוצא את הפתרון הטכני, לא קיים הפתרון הטכני, אגף השיקום צריך בזמן של חודשיים לספק לו את זה. 

<פזית תדהר:>
אין לנו רכבים כאלה במאגר.
<היו"ר אלי אלאלוף:>
אז מונית.

<היו"ר אלי אלאלוף:>
חבר'ה, אני חושב שזה עניין טכני, לא מהותי. זה לא טוב לחוק. זה לא חלק שנכלל בחוק. אתם ירדתם פה לפרטי פרטים שמיותרים בחוק הזה. תספקו רכב. אם אתם לא יכולים לספק רכב בגלל מצבים אובייקטיבים לא שלכם, תמצאו פתרון. הנכה לא יכול להישאר תקוע בבית בלי פעילות, זה נראה לי דבר שברור לכולנו.
<חזי משיטה:>
אדוני היושב-ראש, הוא לא צריך להיות תקוע בבית. אם הוא צריך להגיע לטיפולים רפואיים, הוא יקבל פתרון אם אין לו רכב. זה קורה היום, זה יקרה מחר, זאת לא הבעיה. הבעיה עם המאיץ בצד שמאל היא בעיה רחבה.
<היו"ר אלי אלאלוף:>

זה לא הדיון. אם מחר תהיה בעיה עם המאיץ למעלה, נעשה תיקון לחוק? חבר'ה, מספיק.
<אלון דהן:>
אני רוצה להתייחס לסעיף (ג), להתניות שנוספו בסעיף הזה. לדעתי הן לא קיימות בהוראה. מדובר פה במצב שהרגליים זה הרכב, ואני מדבר על נכים עם נכות מיוחדת שברוב המקרים הם רתוקים לכיסא גלגלים וכיוצא בזה. שני תנאים נוספו פה. התנאי הראשון זה שיש במאגר מספיק רכבים. היום זה לא קיים. אני לא מבין למה זה לא הגיע לחוק. הדבר השני הוא יותר סביר, שהרכב המושאל יותאם לצרכיו של הנכה. אם אין כאלה רכבים, אז שוב פעם, אני רוצה שיהיה פתרון כלשהו. לגבי המקרים של נכות מיוחדת, הרכב זה הרגליים. אני לא יכול לצאת מפתח הבית בלי רכב. זאת אומרת, אני לא יכול לחכות עד שיהיה במאגר.
<היו"ר אלי אלאלוף:>

חייבים לספק, את זה אמרנו. חבר'ה, בדרך כלל בחוק לא נכנסים לפתרונות הטכניים, וגם לא בתקנות, שיהיה ברור. פה בניתם תלות הדדית מטורפת. זה לא דבר עד כדי כך בסיסי. זה במאה אחוז בעיה של כל אחד, זה נכון, אבל זה לא בחוק. עוד מעט תגידו שנקבע גם את הצבע. חבר'ה, מספיק.

<אבי קצב:>
מקודם כשהבהרתי את הבעיה של העיוורים היה פה דבר לא מובן. יש שני דברים שאנחנו מופלים לעומת המשותקים, וזה הסכום של הדלק שאנחנו מקבלים בחודש והסכום של רכישת רכב מדינה, גובה רכישת רכב מדינה. אלה שני התחומים שאנחנו מופלים. אין תשובה מוחלטת למה העיוורים מופלים.
<היו"ר אלי אלאלוף:>

יש תשובה לזה?

<יעל סלנט:>
אנחנו נחזור לזה כשנדבר על כל דמי הניידות. גם קיבלנו פנייה מסודרת של הנציגות של העיוורים שהעברנו למשרד הביטחון. כשנדבר על סעיף 9לד שעוסק בדמי הניידות, נדבר גם על העיוורים וגם על נפגעי פוסט טראומה, על הפניה שקיבלנו לעומת נפגעי הנפש. זה נושא אחד. הנושא השני זה רכב מדינה. פה משרד הביטחון יתקן אותי אם אני טועה, אבל המדינה מעמידה רכב לרשות הנכה. 

<פזית תדהר:>
רכב מותאם.
<יעל סלנט:>
רכב מותאם לרשות הנכה.

<ערן יוסף:>
רכב שמותאם לנכה משותק, זה לא - - 
<יעל סלנט:>
הם טוענים שכשהם היו זכאים לרכב רפואי הם קיבלו רכב שהשווי שלו גבוה יותר. ברכב מדינה אין עניין של שווי, כי אתם מעמידים את הרכב.
<אלי סבן:>
הזכאות של רכב לעיוורים לא השתנתה מבחינת הזכאות שלו. ניתנה אפשרות לבחור בין רכב רפואי לרכב מדינה. הזכאות שהייתה לו ברכב רפואי נשארה ברכב מדינה.

<אבי קצב:>
טעות.
<אלי סבן:>
מה שהשתנה זה האפשרות לבחור בין רכב רפואי לרכב מדינה. הזכאות שלו נשארה אותו דבר, לא השתנה בה שום דבר.
<אבי קצב:>
אז אני אתקן. בפעם הקודמת קיבלתי למעלה מ-50,000 שקל יותר. בפעם האחרונה הורידו את הסכום ל-236,600 לעיוורים שאינם בעלי כלבי נחיה. זו המציאות, אלו העובדות. הוא יכול להתווכח איתי.
<היו"ר אלי אלאלוף:>
אני מצטער להגיד, אבל אם תביאו אותנו לפרטים מהסוג הזה לא יהיה חוק. אני לא מוכן להמשיך בפסטיבל הזה. מי שיש לו בעיות טכניות, שלא יעלה אותן, אין לי עניין. 

<איציק שושן:>
אני רוצה לחזק את מה שאמר מר משיטה. דוושת האצה ברגל השנייה זה דבר שהוא פתיר, זה דבר שצריך לעבור את מכון התקנים. זכאי שהרכב שלו הוא טוטאל לוס או הרכב שלו מקולקל, יכול לפנות לאחת מהחברות שמתקינות  מנגנונים, הן יתקינו לו לתקופת השימוש, כאשר הוא יחזיר אותו בתום התקופה.  

<היו"ר אלי אלאלוף:>
אין לכם פייסבוק בתוך הארגון?
<רפי כהן צמח:>

זה מה שסיכמנו גם אתמול.

<היו"ר אלי אלאלוף:>
אני כאחד שלא מבין בפייסבוקים האלה מוצא פתרונות אין סופיים. תדברו ביניכם. יש לי הרגשה שחלק יודע, חלק לא. תעשו בארגון איזה קורס מזורז לשימוש באמצעי מדיה חברתיים.  

<אלון דהן:>
סעיף (ג) לא מופיע בהוראה, אני מצטער.

<היו"ר אלי אלאלוף:>

סעיף (ג) לא הופיע ועכשיו כן מופיע?

<אלון דהן:>
לא מופיעה ההגבלה הזאת בהוראה. ההתניה הזאת לא מופיעה בהוראה.

<היו"ר אלי אלאלוף:>

שמה?

<אלון דהן:>
שאם אין להם במאגר רכב, אז מאה פלוס יצטרך - - 
<פזית תדהר:>
ומה קורה היום?
<אלון דהן:>
היום אנחנו מקבלים בכל מצב, אין הגבלה. אני רוצה שזה לא יהיה נתון לשיקול דעת.
<ערן יוסף:>
ואם לא היה רכב במאגר, מה היו עושים?
<אלון דהן:>
לא קרה דבר כזה מעולם. למה אתה מתעקש להכניס את זה?
<היו"ר אלי אלאלוף:>
זה בדיוק מה שאני אומר, תתחייבו להעמיד פתרון. 

<אלון דהן:>

תתחייב, ואז אני מסיר את הכל.
<ערן יוסף:>
אמר ראש האגף שלטיפולים רפואיים יש זכאות לנסיעות. 

<אלון דהן:>
לא רק לטיפולים רפואיים. אם אני נכה מאה פלוס ואין לך במאגר, אני צריך לפתור את הבעיות - - 
<היו"ר אלי אלאלוף:>

ואם יש לו מזל והוא גם עובד? 

<אלון דהן:>
אני בן אדם עובד, אני צריך ללכת בבוקר לעבודה. אם אין לי רכב, אני תקוע בבית. אף אחד לא יכול לקחת אותי, כי זה רכב מיוחד, אני נכנס עם הכיסא, עם רמפה.
<היו"ר אלי אלאלוף:>
למה שלא תתנו עד חודשיים רכב אלטרנטיבי?
<ערן יוסף:>
אנחנו נותנים. הוויכוח פה הוא מה יקרה אם הוא יבוא ובאותו יום לא יהיה רכב במלאי.
<היו"ר אלי אלאלוף:>

אז הוא צודק. 

<פזית תדהר:>

האגף יודע למצוא פתרון אחר.

<אלון דהן:>

בקשה תכתבי את זה, אין לי בעיה.

<היו"ר אלי אלאלוף:>
כל נייר סובל משפט כזה. אני מבקש לתקן בהתאם.

<פזית תדהר:>

מה נתקן? מה נרשום?

<היו"ר אלי אלאלוף:>
נרשום שאתם מתחייבים לספק רכב לתקופה של עד חודשיים כשאין לנכה רכב בגלל בעיות טכניות, או לספק פתרונות טכניים. חבל, זה נראה פשוט. 
<פזית תדהר:>
זה בלתי אפשרי. 

<אלון דהן:>
אין את זה היום. הסעיף לא קיים היום, אז למה?
<פזית תדהר:>

זה מצב תיאורטי. עד היום לא קרה כזה מצב שלא היה רכב מתאים במאגר. 

<היו"ר אלי אלאלוף:>
זה לא משפט מתאים למשפטנית. לא עושים את החוק רק כשיש בעיה, מקדימים את הבעיה בזכות החוק ומוצאים פתרון. אני מתלהב שיש לכם פתרונות לכולם כבר 100 שנה. 

<פזית תדהר:>
אם יהיה מצב שאין רכב מותאם במאגר, זה אומר שמשרד הביטחון צריך ללכת עכשיו ולרכוש רכב.
<היו"ר אלי אלאלוף:>

לא.

<אלון דהן:>

חזי, אם אין מצב, למה ההתעקשות?

<היו"ר אלי אלאלוף:>
למה הפתרון הזה? למה לא לתת 10 ואוצ'רים למוניות?
<פזית תדהר:>

זה פתרון שקיים. 

<היו"ר אלי אלאלוף:>
אז תתחייבי לעיקרון.
<אלון דהן:>
אני לא רוצה שזה יהיה נתון לשיקול דעת של פקיד בעוד 10 שנים.
<היו"ר אלי אלאלוף:>
אני חושב שזה יותר זול. שיהיה ברור, אגף השיקום מתחייב לספק פתרונות אלטרנטיביים עד חודשיים. אלטרנטיבי יכול להיות רכב פנימי, ואוצ'ר או כל דבר. תחליטו איך אתם רוצים את הפתרון. זה לא מעניין אותי אם יש מאגר או אין מאגר.
<קריאה:>

נכון, אי אפשר להתנות את זה.

<חזי משיטה:>
אנחנו מדברים על המאה פלוס בלבד.

<היו"ר אלי אלאלוף:>
על המאה פלוס, ודאי.
<אבנר גולן:>
אני רוצה לחזור לסעיף 9לט(2), לגבי הנכים שמוגבלים למנגנון יד. הפרשנות של אגף השיקום לגבי הסעיף הזה קצת מחמירה לגבי נכים שמממשים רכב רפואי ראשון. 

<ערן יוסף:>
הסעיף בחוק מדבר אם טרם קיבל את הרכב הרפואי שנרכש. זאת אומרת,  גם רכב רפואי ראשון, אם התחיל מנגנון רכישה והוא עוד לא ביצע את ההתקנה, יינתן לו - - 
<היו"ר אלי אלאלוף:>
נתקדם. 
<רינת גזית:>
רק עוד לסגור נקודה. ניתנה פה איזו אמירה מאוד ברורה על כך שצריך לספק איזה שהוא פתרון למשך חודשיים. בשביל שזה יחול גם על נפגעי גפה תחתונה שצריכים להתאים את המנגנון הרגלי, צריך לתקן - - 
<היו"ר אלי אלאלוף:>
רק לנכה מאה אחוז.
<חזי משיטה:>
מאה פלוס.

<היו"ר אלי אלאלוף:>

מאה אחוז פלוס.

<אבנר גולן:>
בדמי ניידות לבעלי רכב מדינה יש שלוש רמות. 
<יעל סלנט:>
אתה מדבר על הסעיף של רכב מדינה, מה שדיברנו עליו בדיון הקודם?

<אבנר גולן:>
כן. אני רוצה רק לחדד, הוא לא הובן כהלכה. רמה אחת, נכה שמקבל רכב מדינה רגיל. רמה שתיים, אחד שיש לו תוספת של קילומטרים, אם זה משמש לו לספורט או לעבודה, ורמה שלוש, לעיוורים. הסכום של העיוורים עומד על 2,400 שקל. זה ביחס לדמי הניידות הבסיסיים שהם 3,894. פה יש חוסר היגיון משווע שזועק לשמיים. נכים עיוורים זקוקים לרכב לא פחות ממשותקים או קטועי רגליים. בנושא הזה צריך להשוות את דמי הניידות. אין לי מושג למה נותנים להם סכום כזה, מאין זה בכלל נבע. לדעתי צריך להשוות את רמה שלוש לרמה אחת לפחות.
<קריאה:>

לעיתים צריך להקפיץ אותם, לחזור, ועוד הפעם לחזור להביא אותם הלוך חזור.

<היו"ר אלי אלאלוף:>
לצערי, העיוורים גם בנכות הכללים הם כך. זו פגיעה איומה בעיוורים. שריינו תקציב מיוחד כדי לתקן עיוותים, אבל זה רחוק מפתרון. אני מבקש שתבדקו את הנושא של העיוורים. כשנחזור לדיונים הרטרואקטיביים, לאלה שהנחנו בצד באופן זמני, נחזור גם לזה. תתכוננו.
<יעל סלנט:>
אנחנו גם שאלנו את השאלה הזאת בדיון הקודם. התשובה הייתה שזה המצב הקיים.

<היו"ר אלי אלאלוף:>
המצב הקיים יכול לאפשר שיפור. אנחנו נעשה בדיקה. תספקו לנו חומר. תשבו ותמצאו פתרון. נמשיך.
<אבי קצב:>

תודה לך אדוני היושב-ראש.

<היו"ר אלי אלאלוף:>

בקשה. רק שנצליח לעשות שינוי. בנכות כללית הניידות לעיוורים היא 700 שקל. תראו איזו הזנחה מטורפת, וזה לא באמצעות הביטוח הלאומי, זה באמצעות קצבה מיוחדת שמחולקת ממשרד העבודה.
<יעל סלנט:>

9מ. ועדת חריגים לניידות (א) שר הביטחון יקים ועדת חריגים לניידות לעניין סימן זה, ואלה סמכויותיה:
(1) התאמת רכב רפואי או רכב רפואי בבעלות המדינה לנכה הזקוק, עקב נכותו או עקב מאפיינים גופניים מיוחדים, לרכב שונה מזה שהוא זכאי לו על פי סימן זה, אף אם אינו ברשימת כלי הרכב היציגים; לעניין זה, יקים שר הביטחון ועדת מומחים שתמליץ לוועדת החריגים לניידות אם נכה זקוק עקב נכותו או עקב מאפיינים גופניים מיוחדים לרכב שונה מזה שהוא זכאי לו;
דובר על זה רבות בדיון הקודם, על הרכב שצריך להיות מותאם למגבלות הנכות. בדיון הקודם הפנינו לסעיף הזה שאמור לתת מענה לכל אותם מקרים מיוחדים, למקרים שבהם הרכבים היציגים והרכבים בבעלות המדינה לא מתאימים למגבלות הנכות. הסעיף הזה, כמו שנאמר בדיון הקודם, אמור לתת את המענה למקרים האלה. 
(2) החלטה ועדת החריגים לניידות על התאמת רכב כאמור, תתאים גם את גובה דמי הניידות לפי נפח המנוע של הרכב המותאם, ובלבד שלא יפחתו מדמי הניידות שהנכה זכאי להם לפי הוראות סימן זה, ואת גובה ההשתתפות בביטוח הרכב ובתשלום אגרת הרישוי בעבור הרכב המותאם;
(3) אישור סיוע לניידות, בתנאים ובהיקף שתקבע, לנכה שאינו זכאי לסיוע האמור לפי סימן זה, ובלבד שהרופא המוסמך הראשי קבע כי מתקיים לגבי הנכה אחד מאלה:
(1) דרגת הנכות הזמנית שנקבעה לו היא לתקופה קצרה מהקבוע בסעיף 9כט, ויש יסוד סביר להניח שדרגת הנכות הזמנית תוארך, ובלבד שהוא זקוק לקבלת הסיוע לניידות עקב נכותו;

(2) דרגת הנכות שנקבעה לו לפי סעיף 10 מותאמת לדרגת נכות המקנה זכאות לסיוע בנידות לפי הוראות סימן זה;
פזית, אולי תסבירי לנו למה הכוונה בסעיף הזה.

<פזית תדהר:>

יש מקרים שבהם ספר המבחנים לקביעת דרגת נכות לא נוקב בפגימה הספציפית שבגינה מוכר הנכה. במקרים האלה הוועדה הרפואית מוסמכת לתת סעיף מותאם. במקרים האלה, מאחר והוא מוכר על סעיף מותאם, יכול להיות שהוא לא יענה על תנאי הזכאות לרכב רפואי. במקרים האלה יש את הסמכות לוועדת החריגים, על בסיס המלצה של הרופא המוסמך הראשי, כן להעניק רכב רפואי. דרגת הנכות זהה כמעט לזו שכן מקנה זכאות לרכב רפואי.

<יעל סלנט:>
(3)החלפת רכב רפואי במועד המוקדם מהאמור בסעיף 9כד או 9לה(ג), לפי העניין;

(4) מתן סיוע כספי לנכה לשם החלפת רכב רפואי במקרה של ירידת ערכו של הרכב הרפואי בשיעור של 20% לפחות ממחיר הרכב;
(5) מכירת הרכב הרפואי במועד מוקדם מהמועד האמור בסעיף 9כד או בסעיף 9לה(ג) לפי העניין, בלא החלפתו באחר, לפי בקשת הנכה;
(6) מתן סיוע לרכישת רכב מותאם לנכה מאושפז שיוצא מעת לעת ממתקן האשפוז, במקום רכב לפי סעיף 9כח המשמש את בן משפחתו של נכה מאושפז, אם הרכב האמור אינו מותאם למגבלותיו של הנכה עקב נכותו;
(7) קביעת האופן שבו יינתן הסיוע לרכישת רכב רפואי לנכה שזכאותו לרכב רפואי חודשה.
(ב)חברי ועדת החריגים הם:

(1) ראש האגף והוא ישמש כיושב-ראש;
(2) הרופא המוסמך הראשי;

(3) 3 עובדי המשרד – נציג אגף הכספים, נציג אגף התקציבים ונציג היועץ המשפטי;
(4)  נציג ארגון נכי צה"ל.
אני תוהה אם צריך לפרט מי הם שלושת העובדים האלה. זה לא קצת מוגזם?

<קריאה:>

נדון על זה.

<יעקב זכאי:>

זה גם סותר את ההוראה.

<יעל סלנט:>
(3) שר הביטחון יקבע את דרכי עבודת ועדת החריגים. 

אנחנו צריכים לקבוע מי בדיוק יהיו העובדים מאגף זה או אחר?

<היו"ר אלי אלאלוף:>
אל"ף, זה נראה לי ועדת חריגים כבדה. לכנס אותה עם כל ההגדרות האלו זה לא יהיה אפקטיבי.

<קריאה:>

זה מה שקורה היום.

<חזי משיטה:>
אדוני, מידי חודשיים הוועדה הזאת מתכנסת. אין בעיה לכנס אותה. שלושת הנציגים שמופיעים הם נציגים שהמדינה נוהגת לצרף בכל ועדת חריגים. הנושא של תקציבים והנושא של ייעוץ משפטי הם ממשרד הביטחון. אין שום בעיה לכנס את הוועדה. היא מתכנסת בתדירות גבוהה, כל פעם שנדרש, יחד עם נציג הארגון. יש כאן נציגים שמשתתפים בה. הם יודעים את זה, הם מכירים את האנשים שמשתתפים שם. אין בעיה לכנס אותה בגלל הכמות. אין בעיה מבחינת הכמות, הם מייצגים גופים הכרחיים.

<רפי כהן צמח:>
אחד הנושאים שאנחנו נתקלים בו בוועדה זה הנושא של נכה עם נכויות מורכבות שיש לו גם נכויות שלא שייכות למשרד הביטחון. מפרידים לנו אותן בוועדה. לא נותנים את הדעת שהוא סך הכל בן אדם אחד, עם בעיה כזאת או אחרת, וצריך להתאים לו את הרכב על פי המגבלות הכלליות שלו.
שניים, הרכב הוועדה זה לא ההרכב שכתוב בהוראה. נציגי אגף כספים, אגף תקציבים והיועצים המשפטיים לא צריכים להיות בעלי זכות הצבעה בוועדה. אני יכול להגיד פה מילה טובה לראש האגף על כך שבסך הכל הוועדה מתנהלת בסדר גמור, הוא קשוב. כשאני צריך להתווכח עם נציגים של אגף כספים, אגף תקציבים ויועצים המשפטיים, יש לי בעיה עם זה כנציג של יושב-ראש הארגון בוועדה. הנציג של ארגון נכי צה"ל צריך להיות פה יושב-ראש ארגון נכי צה"ל או מי מטעמו. הוועדה מורכבת מהרופא הראשי. היא צריכה להיות מורכבת מהרופא הראשי, בלי שלושת המרכיבים האחרים בוועדה, וזה על פי ההוראה הקיימת. הם שינו אותה לא בתקופה של ראש האגף הנוכחי.  

<יעקב זכאי:>
הם לא שינוי את ההוראה, הם רק שינו את הפרקטיקה.
<רפי כהן צמח:>
הם שינוי את הרכב הוועדה לא בתקופה של חזי. זה ממשיך ככה. אני חושב שזה לא צריך להיות ככה.
<אבנר גולן:>

אם אנחנו מדברים על צילום מצב קיים, זה לחלוטין לא צילום מצב. 
<היו"ר אלי אלאלוף:>
מה המצב המקורי?
<אבנר גולן:>
יושב-ראש הוועדה הוא רופא ראשי, נציג אגף כספים הוא חבר ועדה, נציג ארגון הוא חבר ועדה, ויש מזכיר ועדה. זאת אומרת, ליושב-ראש הוועדה, שהוא רופא, יש שני קולות. אם יש לו שני קולות, הוא זה שמכריע. 
<יעל סלנט:>
דרכי ההצבעה ייקבעו בתקנות.
<אבנר גולן:>
אין יחס שווה בין כמות החברים של נציגי אגף שיקום לנציג הארגון. היום הם שינו את ההרכב של הוועדה, הם קבעו שיושב ראש הוועדה זה ראש אגף שיקום. זה לא נעשה בתקופה של חזי. שינה את זה ראש האגף הקודם. זה היה בנובמבר 2011. עוד לא יבש הדיו על ההסכמים, כבר בוצע מהלך חד צדדי. בכל הצבעה נציג הארגון מפסיד, כי יש לנו - - 
<ערן יוסף:>

מתי - - ?

<אבנר גולן:>
תקשיב, אנחנו מדברים על צילום מצב קיים. בהרכב הוועדה גם לא צריכים להיכלל נציגי אגף תקציבים ויועצים משפטיים. לפי ההוראה הם לא נכללים. ההרכב הזה שונה באופן חד צדדי. 

<היו"ר אלי אלאלוף:>
אמרנו את זה.

<אבנר גולן:>
יש סיכום מנכ"ל שקובע באופן חד משמעי שנציגי אכ"ס, את"ק או יועמ"ש המשתתפים בוועדות הדנות בבקשות פרטניות של נכים לקבלת זכויות והטבות, לא יתערבו בנושאים שיקומיים-רפואיים שאינם בתחום מומחיותם ואחריותם. אני מצטרף למה שאמר רפי. כמעט את כל הדיון מנהלת יועצת משפטית  שאין לה סמכות להתערב במנדט של החלטה של מהנדס רכב. 
<פזית תדהר:>

אל תעשו את זה פרסונאלי, באמת.

<אבנר גולן:>

אם אנחנו מדברים על צילום מצב קיים, צריך להיות צילום מצב קיים. אם אנחנו מצלמים מצב קיים, צריך להיות הרכב הועדה וסמכות הוועדה כמפורט בהוראת הרכב התקפה מינואר - -   
<יעקב זכאי:>

אני מבקש רק עוד לחדד. ברגע שמוסיפים עוד חברים לוועדה הזאת הם גם חשופים לנתונים הבריאותיים, האישיים, האינטימיים של הנכים. אני לא רואה שום סיבה שיועצת משפטית, נציג אגף כספים וכו' יהיו חשופים לתיקים האלה. אני מזכיר שמדובר ברכב רפואי. אני לא אומר שיועצת משפטית לא יכולה להשתתף בוועדה ולהביע את דעתה כשצריך על היבט משפטי כזה או אחר, אבל אין שום סיבה, ואני לא מכיר בשום מקום מסודר שיועץ משפטי לוקח חלק בהכרעות. ייעוץ משפטי – כן, הכרעה בנושא מסוים - לא. זה נכון גם לנציג אגף כספים, גם ליועצת משפטית וגם לאנשים אחרים. בהוראה היום נציג אגף כספים אפילו לא קיים, קיים ראש יחידה לחשבונאות שיקום, זה משהו אחר לגמרי. 
<חזי משיטה:>
זה אותו דבר.

<יעקב זכאי:>
אם זה אותו דבר, למה אתם כותבים פעמיים? צריך לצמצם את מספר האנשים שחשופים לנתונים האינטימיים של הנכים, ומצד שני, לא לתת זכות הצבעה למי שהוא לא איש ביצוע או לא איש שיקום. 

<אלון דהן:>
או להגדיל את כמות נציגות הנכים.
<יעקב זכאי:>

זה לא סותר אחד את השני. 

<נעים עזר:>

אנחנו מדברים על רכב רפואי לעניין רפואי. אם זה עניין רפואי, מי שצריך לנהל את הישיבה זה הרופא המוסמך הראשי. זה דבר אחד. דבר שני, קרו מקרים בעבר שנציגים שהם לא קשורים לעניין הרפואי הכריעו בוועדה נגד דעתו של הרופא המוסמך הראשי. יש מקרים כאלה. זה אבסורד. הרכב הוועדה פה לא נכון, צריך לחזור למצב הקודם.

<מאיר חלבי:>

לגבי ועדת חריגים, מקובל מה שראש האגף, חזי משיטה, אמר, אבל לגבי נציג ארגון נכי צה"ל יש לי הערה. אמרו פה שזה עניין אישי ורפואי של כל נכה. כאשר עולה נושא של נכה שהוא ממחוז מסוים, נציג ארגון נכי צה"ל צריך להיות יושב-ראש המחוז של אותו נכה, הוא מכיר אותו הכי טוב.

<משה אברהמי:>
אני רוצה לחדד את הבעיה בהמשך לדבריו של קובי. למעשה, על פי ההוראה ועל פי המצב שהיה קיים, ישנן שתי ועדות חריגים בנושא רכב רפואי. אחת, ועדת חריגים בראשות הרופא הראשי, שהוא זה שמחליט בנושאים רפואיים, ושתיים, ועדת חריגים נוספת שהוא היושב-ראש שלה.

<היו"ר אלי אלאלוף:>
איפה ועדת החריגים בראשות רופא?
<משה אברהמי:>
אני אקריא לך את ההוראה. בסעיף 40 ועדת חריגים אחת, בסעיף 91 ועדת חריגים שנייה. שתיהן בראשות רופא ראשי, כאשר ועדת חריגים - - 
<היו"ר אלי אלאלוף:>
איפה זה נקבע המסמך הזה?
<משה אברהמי:>
זה חלק מהוראת הרכב שאמורים היו לצלם אותה, רק שהם לא צילמו אותה. פה עשו מישמש אחד גדול. אף אחד לא מבין מה הם עשו. למעשה, הם נטרלו את הרופא הראשי מלהחליט על פי שיקולים רפואיים, שזו זכותו. מאות אנשים קיבלו רכבים מוועדת חריגים של רופא ראשי. צריך להיות רופא ראשי, אחראי על הרכב באגף השיקום ונציג ארגון, בלי יועצים משפטיים ובלי ראש האגף שבכלל אני לא יודע מה הוא מחפש בוועדות הרכב, מה זה עניינו בכלל. צריך להחזיר את זה למצב שהיה קיים לפני זה, של שתי ועדות. אחת, רפואי בלבד, ושתיים, כמו שכתוב בסעיף 91. עכשיו, מה קורה לגבי אנשים שקיבלו זכאויות חריגות לפי רופא ראשי ולפי ועדת החריגים השנייה? מה קורה איתם? זה צריך להיות כתוב איפה שהוא.

<היו"ר אלי אלאלוף:>
מה קורה איתם?

<משה אברהמי:>
אני לא יודע, בעיה רצינית. ישלמו להם? אני קיבלתי רכב רפואי על פי ועדה של רופא ראשי, כיוון שהפגימה שלי לא מופיעה בהוראות אגף השיקום. בלי הוועדה אי אפשר היה לתת לי רכב. מישהו היה צריך להחליט. אני מדבר על הקבוצה שאני מייצג. זה בדיוק סעיף (ב) שאת שאלת מה זה הדבר הזה. זה בדיוק אנחנו. מה יקרה כשהחוק יחוקק עם האנשים שקיבלו זכאויות לפני 30 ו-40 שנה? 

<היו"ר אלי אלאלוף:>

אני לא חושב שהחוק הזה אמור לגרום להעלמה של זכויות שנקבעו כבר בעבר.
<יעקב זכאי:>

יש בעיה בהוראת המעבר, אבל זה לא לכאן. אדוני מעלה סוגיה שקשורה בהוראת המעבר, שאומרת שאי אפשר לתת זכאויות שלא כתובות בחוק. אם יש זכאות מסוימת, כמו שהדובר לפני אמר, אז יש בעיה.

<היו"ר אלי אלאלוף:>

אני רוצה רק שנבין את העיקרון. שום החלטה של ועדה של היום לא יכולה לבטל החלטות קודמות.
<חזי משיטה:>
זה לא מה שהוא מתכוון.
<היו"ר אלי אלאלוף:>
אני רוצה שהעיקרון הזה יהיה ברור לנו.

<יעקב זכאי:>
אדוני מתכוון לזכאות או לוועדה?
<היו"ר אלי אלאלוף:>
לא, זכאות, החלטות הוועדות. אם היו ועדות בהרכב זה או אחר, זה לא מעניין.
<יעקב זכאי:>
או זכאות אחרת שניתנה לא על סמך ועדה.
<היו"ר אלי אלאלוף:>
אי אפשר לבטל היום את הזכויות שקיבלו בהחלטות הוועדה בעבר ולקבוע דברים חדשים לאותו מקרה.
<יעקב זכאי:>
אדוני, אני מבקש לחדד. לא כל זכאות היא על סמך החלטה של ועדה. לפעמים אגף השיקום נתן זכאויות שלא דורשות החלטה של ועדה. אני מניח שאדוני מתכוון שזכאות שניתנה כדין אי אפשר לשלול. 

<חזי משיטה:>
איזה דין?
<יעקב זכאי:>
אתם רוצים להגיד לי שנתתם זכאות שלא כדין?
<פזית תדהר:>
כן.

<יעקב זכאי:>
אז בבקשה תפרטו אותן.
<היו"ר אלי אלאלוף:>

תקופת הג'ונגל הייתה התקופה עד היום, שיהיה ברור. רציתם לעשות דברים טובים, אני אומר בשיא הכנות. גם בג'ונגל יש דברים יפים. פה קיבלתם החלטות כמעט על בסיס מקרה אחד. נאלצתם לתת תשובות מיידיות, לא תמיד דומות להחלטות שקיבלתם יום לפני כן, חודש או שנה לפני כן. כל החלטה שהתקבלה עבור אותו מקרה חייבת להתבצע עד הסוף, אי אפשר לשנות את כללי המשחק באמצע הדרך של אדם. החוק בא, וזה על פי בקשתכם, אתם יזמתם את הצעת החוק הזאת, להכניס סדר. אני חושב שכדאי שנהיה פתוחים לזה. אחד העקרונות הברורים זה שמה שאתמול  הזכאי קיבל בזכות ההחלטות שלכם בעבר, שום חוק חדש לא יכול לבטל. לא יכול להיות. זה נראה לי הכי פשוט. אמרתם שאחד העקרונות הבסיסיים שלכם, שאת זה אני מאוד מאמץ, שמדובר בצילום מצב חכם יותר - סליחה על השחצנות שלנו - מאשר הביצוע כיום. 

אני זהיר מאוד. כולם טוענים שאני קמצן, בסדר. אני מחפש לא לחרוג ממסגרות התקציב, אבל אם נעשו דברים שלא ראו את הנולד העתידי שדורשים תוספת תקציבית, זה מתפקידנו ללכת לחפש את זה. בוא נבין את זה. ועדת החריגים הזאת, אני חייב להגיד, הייתי שמח שתיקחו אותה לשיעורי בית שלכם, של האגף בלבד, לאור ההערות ששמענו פה, ותבדקו אם אפשר לחזור ולתת את הפתרונות שנדרשו. זה נשמע לי כל כך הגיוני. אני אגיד לכם את האמת, כשאני רואה ראש אגף שבא להיות ראש ועדה, זה אומר שהוא רוצה לקחת את הוועדה הזאת ברצינות. צריך שתהיה חלוקת תפקידים. ראש האגף, עם כל הכבוד, יכול לקבל עצה מהרופא, מהחלק הרפואי של הוועדה שמרכיב אותו, אבל ההחלטה בסוף היא באחריותו. אני לא אוהב הצבעות, אתם יודעים. אני חושב שיש פה בעיה. אני חושב שרק קבוצה מצומצמת מתוך הרכב הוועדה, כפי שאני קורא אותה פה, חייבת להיות עם סמכות הצבעה. לא צריך את כולם. מה, יועץ משפטי, עם כל הכבוד, ואני מעריך את היועצות המשפטיות הנפלאות שלנו, לא קובע, הוא רק מייעץ. אני לא שכחתי מה זו הגדרה של יועץ. אין שום הצדקה שהממונה על הרכב יהיה עם זכות הצבעה. שמתם פקידים. אם הם היו אנשי ציבור עם זכות הצבעה שנובעת מזה שיש להם שיקולים נוספים וכו', מילא, אבל ברגע ששמתם פקידים, אין להם זכות הצבעה, חוץ מאשר ראש אגף, ובנושאים רפואיים הרופא. ליועץ משפטי אין בכלל זכות הצבעה. מנהל כספים צריך להגיד אם יש תקציב או אין תקציב, אין לו שום זכות יותר. אל תתנו. השארתם את נציגות הנכים, את נציגות הארגון עם אדם אחד. ברור שתמיד הוא יהיה במיעוט. אני מציע שתשבו. תשבו גם עם הארגונים שתמצאו לנכון, ותחזרו להרכב הוועדה ולסמכויות הוועדה שינחו את התקנות של הוועדה שיהיו בהמשך. אוקי, זו הנקודה הזאת.
<חזי משיטה:>

הדברים שנאמרו פה - - 
<היו"ר אלי אלאלוף:>
אני לא רוצה לשפוט אותם, חזי.
<חזי משיטה:>

גם אני לא רוצה לשפוט אותם, אני רוצה לדבר על עובדות. ההסכם שמונח פה בפני כל מי שיושב סביב השולחן הזה או סביב השורה שסביב השולחן זה הסכם שבאנו איתו בהסכמה עם ארגון נכי צה"ל. אני חושב שאסור שיהיה במדינת ישראל איש אחד שקובע שזה יקבל רכב  3800 בחתימה, כשהעוזר של השר יקבל אישור להכניס אותו למאה פלוס גם אם הוא לא מאה פלוס. אלה דברים שהיו במדינה ואסור שיהיו יותר.
<היו"ר אלי אלאלוף:>
אני מסכים.
<חזי משיטה:>
יש ועדת חריגים שנוהגת כבר שנים, ואני אקריא לכם את התוצאות שהחברים שותפים להן. כן, ראש אגף שיקום יושב. יש לו נציג של חשב, יש לו נציג של תקציבים, יש לו נציג משפטי. עניינה של הוועדה הזאת, כמו ועדות אחרות או דומות, הוא להחליט על מה מגיע, ולתת את מה שמגיע, לא יותר ולא פחות. בשנת 2015 הובאו בפני הוועדה 160 אירועים של רכב חריג. 158 מהם אושרו. בשנת 2016 הובאו 173 אירועים, כאשר 167 מהם אושרו. 97% ממי שמגיע לוועדה הזאת עובר אותה. איפה הבעיה? 

<היו"ר אלי אלאלוף:>
אם הסטטיסטיקה כל כך יפה, בשביל מה ועדה? 
<חזי משיטה:>
אז תחזיר את זה לרופא.

<היו"ר אלי אלאלוף:>
תבטל מנגנון, תעשה פחות בירוקרטיה. ישיבה של 7,8 אנשים פעמיים בחודש, בשביל מה? אם אתה מצליח להגיע להצלחה כזאת, בשביל מה אתה צריך ועדה?
<חזי משיטה:>
אני אגיד, אדוני, למה אנחנו מגיעים להצלחה כזאת. התהליך של הוועדה הוא לא תהליך שמתחיל אותה, הוא תהליך שמסיים אותה. לכל נכה מוצמד - -  

<היו"ר אלי אלאלוף:>
חבר'ה, אני חושב שהמדינה הזאת מוצפת במנגנון ובבירוקרטיה. פה, במקרה הזה, אני אומר לכם, אם אלו התוצאות, ואני מאמין לך לכל מילה, לא צריך ועדה. מותר לבוס לטעות ב-2%, תאמין לי. פה זה פחות מ-2%. מה יש? חבר'ה, בשביל מה מנגנונים אין סופיים? אחת התכונות שנעלמה במדינה הזאת היא שאנשים לוקחים אחריות. אני ניהלתי מנגנון עם תקציבים של מיליארדים. קיבלתי החלטות, ולא הלכתי לבית סוהר. תאמינו לי שגם אני טעיתי. הגוף הגיע לגבהים אדירים. אני חושב שיש פה לקיחת אחריות. אף אחד לא כתב שצריך כל הזמן ועדות. אתה אדם שיודע לקבל החלטות. מי שיחליף אותך חייב לדעת לקבל החלטות. הוא נבחר רק בשביל זה, לא בשביל להפעיל ועדות חריגים. תורידו את ועדות החריגים. אני מציע שתשקלו מחדש את כל הנושא של ועדת חריגים. 

<נעים עזר:>
יש משהו שקשור לסעיף הקודם. ב-9מא כתוב ששר הביטחון יקים ועדת חריגים. בהוראה שהייתה קיימת, ראש היחידה לשירותים רפואיים, שזה הרופא המוסמך, הוא זה שקבע את הרכב הוועדה, לא שר הביטחון. אני חושב שזה מאוד משמעותי ומאוד קשור לוועדת החריגים שדיברנו עכשיו. שני הדברים קשורים יחד. אני חושב שלא שר הביטחון, אלא ראש היחידה לשירותים רפואיים, שזה הרופא המוסמך הראשי. מאוד חשוב להכניס את זה בסעיף הזה.

<יעקב זכאי:>
כל הסעיף הזה חורג ממה שכתוב בהוראה. הוא מצמצם את הסמכויות של הוועדה להתאמת רכב מצד אחד, ומצד שני משמיט משהו אחר שצריך להיות כתוב בו. אני מתייחס עכשיו ל-(א)(1), לפי הסדר שאדוני קבע. למשל, בהוראה כתוב באופן כללי, וזה העיקרון המנחה: "הוועדה תדון בכל מקרה בו נכה זכאי לרכב רפואי שזקוק לסיוע מיוחד על מנת לממש את זכאותו". לעומת זאת, פה כתוב שהתאמת הרכב הרפואי תהיה עקב נכותו או עקב מאפיינים גופניים מיוחדים. ברגע שמכניסים את הגופניים המיוחדים שוכחים שיש לפעמים צורך, וזה אולי ייראה מוזר במבט ראשון אבל אני מכיר מקרים כאלה שגם בגלל היבטים נפשיים זקוקים להתאמת רכב. מישהו שסובל מקלסטרופוביה, ואני מכיר לפחות נכה אחד כזה שיש לו בעיה ברכב היציג שלו. קבעו לו רכב יציג בגלל הנכות שלו  - 1,600 - שהוא לא מסוגל לנסוע ברכב הזה. התאימו לו. ברגע שכותבים עכשיו גופניים ולא כותבים נפשיים, או מצבו הרפואי בכלל, הולכים על זכאות שעלולים לקחת לו אותה. זה בדיוק המצב הזה. זו דוגמה אחת. 

דוגמה נוספת למשהו שחסר פה זה אופן המימון. אני מחזיר את אדוני לסעיף 9כד שדנו בו בתחילת הפרק. שם הוא אומר שנכה יקבל סיוע גם בהחלפת הרכב, לפי כללים שיקבע שר הביטחון. גם זה מנוגד להוראה. פה בכלל אין אזכור של איזה סיוע יקבל מי שקיבל רכב מותאם ומחליף רכב מותאם ברכב מותאם. בשני המקרים, על פי ההוראה, החלפת רכב יציג ברכב יציג תהיה במימון מלא והחלפת רכב מותאם ברכב מותאם תהיה במימון מלא. משרד הביטחון מפר בשנים האחרונות את ההוראה. למען גילוי נאות, הוגשה עתירה בעניין הזה. אם אנחנו עומדים על צילום מצב, צריך להיות כתוב פה שהמימון בין רכב יציג לרכב יציג ובין רכב מותאם לרכב מותאם יהיה במימון מלא. כך כתוב בהוראה. אם אנחנו מדברים על צילום מצב, כך צריך להיות כתוב גם בתזכיר החוק.
<קריאה:>
חד משמעית. 

<רינת גזית:>
אני רוצה להצביע על כמה סמכויות שהושמטו בכלל מהמכלול. אני לא נכנסת כרגע. חלקן הן היום של רופא בלבד, חלקן הן של ועדה. כך או אחרת הן לא קיימות כאן. סמכות לקבוע זכאות ונפח של רופא מוסמך, על זה דובר כאן. סעיף 40ג) להוראה על נכה עם נכות מורכבת של פגיעה רב מערכתית, שיש ועדה שמחלקת את הנכויות, קובעת מה גפיים עליונות, מה גפיים תחתונות, זה משהו שנעלם לחלוטין. 

בסעיף קטן (2)(א), "ובלבד שהנכה זקוק לקבלת הסיוע לניידות עקב נכותו", אנחנו מדברים מראש על זכאות זמנית לרכב, סיוע לניידות. נראה לי שזה מוזר כאן, כי אנחנו מדברים כאן על נכה שנקבעה לו נכות וזכאות לרכב. נראה לי שזה גם משהו שצריך לעבור בחינה נוספת. יש סמכות בנושא של החלפת רכב. מדובר בסעיף קטן (4) על סמכות לוועדת חריגים במקרה שהירידה בערך הרכב היא מעל 20%. כיום יש סמכות של הממונה על הרכב לאשר הגדלה כשהירידה היא פחות מ-20%. זה נעלם לחלוטין, אני לא יודעת אם וכיצד אפשר יהיה לתקן את זה בהמשך. אלה כמה דברים שצריך לקחת אותם בחשבון כשבודקים מחדש את כל הסמכויות שנאמרו פה.
<ארמונד ניזרי:>
אני עברתי ועדת צווקר לרכב חריג לפני 8 שנים. באתי להחליף את הרכב שלי. קיבלתי עכשיו זכאות לרכב סוזוקי ויטארה ב-125,000. זה לא רכב שמתאים לי, כי אני סובל מבעיות גב, בעיות וסטיבולריות, בעיות הליכה, בעיות תפקוד. שלחתי ערעור לפניי חודשיים. הייתי אמור להחליף את הרכב בנובמבר. עוד מעט ייגמר פברואר ועוד לא קיבלתי תשובה על הזכאות שלי. אפילו תשובה לא קיבלתי מוועדת החריגים. את ועדת החריגים עברתי מזמן, אני צריך לקבל החלטה על רכב שיתאים לי. 
<היו"ר אלי אלאלוף:>
אני אחזור, על דברים אישיים הפתרון לא פה. תטפלו בהערה שלו, זה עניין אישי.

<ארמונד ניזרי:>
יש לי את המכתב ביד.

<היו"ר אלי אלאלוף:>
בסדר, אבל זה לא לדיון בוועדה, עם כל הכבוד. 
<חיים בר:>
אני רוצה להתייחס לשני נושאים פה שכל הזמן עולים. אחד, נושא הוראת הרכב הרפואי. הרכב הרפואי, ההוראה הזאת לא דנו בה, לא התייחסו אליה יותר מ-10 שנים. אני בשנתיים האחרונות ניסיתי לקדם את הנושא בפגישות עבודה מול אגף השיקום. זה בתהליכים, זה בעבודה. עד לרגע הזה שזה הגיע לדיונים בוועדה הזאת לא היה שום תיאום בין ארגון נכי צה"ל לאגף השיקום בנושא הוראת הרכב הרפואי. אחד. 

הדבר השני, כדי שלא יהיו אי הבנות גם כאן, שאל מיכה מה יקרה עכשיו עם הזכאות שהוא קיבל  על ידי אותו רופא. יש את ההחלטה של יושב-ראש הוועדה, אדוני. לא משנים החלטות שניתנו. יש החלטה שנכים במצב של מיכה, שהם קטועי יד, קטועי רגל, פגועים, עקורי עין או פגועים מעל 20% בפוסט טראומה, הם מאה פלוס. הגדירו אותם גם כמאה פלוס. נתנו להם גם סימון איזה מאה פלוס. הם כמו קטועי שתי רגליים, לכן הם צריכים לקבל את כל הזכאות שלהם כמו קטוע רגליים - רכב מדינה, ניידות, טיפולים, ליווי, הכל. לזה שהוא היה חתוך לאורך ולא הגיע למאה אחוז עד היום - הוא לא הגיע למאה אחוז נכות כי זה היה משוקלל, הוא הגיע ל-89,92 - אותו מצב. היום הוא מאה אחוז מיוחד. את שני הדברים האלה אני מבקש.

<מאיר חלבי:>
אדוני היושב-ראש, נכה שמגיע לוועדת חריגים עובר ויה דולורוזה לפני שהוא מגיע. הוא עובר את כל מסכת הייסורים עד שהוא מגיע לוועדת חריגים. מן הדין ומן הצדק שאותו נכה שעולה לוועדת חריגים, נציג ארגון נכי צה"ל יהיה הנציג של המחוז שלו. לא יכול להיות שנכה מחיפה יעלה כשהנציג שיעלה לוועדה יהיה נציג מבאר שבע. 

<היו"ר אלי אלאלוף:>
תסדרו את זה בתוך הארגון, אם תהיה ועדה. 
<מאיר חלבי:>
אם תהיה ועדה. אני מעריך מאוד את חזי משיטה, אבל לאורך כל הדיונים פה עולה שהארגון הסכים, הארגון חתם, ואני נמצא תדיר בדיונים.  גם אם יש איזה רב במקום נידח בגלובוס שנותן תעודת כשרות לאיזה חזיר, זה עדיין לא הופך את החזיר להיות כשר לכלל היהודים. זה לא אומר שאם הארגון חתם, אז זה ראה וקדש.
<היו"ר אלי אלאלוף:>
אני חייב להגיד לכם. אחת הנקודות הכי קשות זה - -   במיוחד בארגוני הנכים. גם בנכים הכללים, אני מזכיר לכם, יש תמיד ערעור אחד על השני, אחד על הסמכויות של השני. פה יש לכם לפחות ארגון אחד שהמשרד חי איתו כארגון המייצג את הנכים. אני לא הכרתי את חיים, אני לא מכיר אף אחד. אני מודה באשמה, היחיד שאני מכיר עשרות שנים זה דני. אני חושב שאתם צריכים להפסיק את הפסטיבל הזה. יש ארגון נכים אחד, תכבדו אותו, אחרת לא יהיה ייצוג ותשאירו את המערכת לבד, להחליט לבד, כשלא תמיד בהצלחה. אני לא חושב שהיא תצביע יותר טוב. יש פה עורכי דין שההתרשמות האישית שלי שהם מצוינים. יש לכם מועדים להחלפה, בחירות חדשות. תלכו למנגנון שקבעתם בתקנות שלכם, בתקנון שלכם, ותשנו אם אתם רוצים. אי אפשר כל הזמן לבוא בטענות על מי זה הארגון הזה, למה הוא בלונדיני, למה הוא לא כזה. חבר'ה, זה לא מעניין אותנו. כדאי שתפסיקו להילחם ביניכם. תתקנו מבפנים. יש לכם מועדים. אנחנו לא כמו מדינת השכנים שנבחרים לחיים. יש פה מערכת. אני אומר לכם, אני מרגיש אותה. יחסית למה שאני מכיר היא טובה. אל תשחקו בלפגוע אחד בשני, כי בסוף תפגעו בעצמכם.

<קריאה:>
שתהיה שקיפות, אדוני.

<היו"ר אלי אלאלוף:>
אני לא ממונה פה כרגע. אני לא רוצה לפתוח את הדיון. 

<אבי חן:>
פה מתקבלות החלטות על סמך פוליטיקה. ביקשת שעידן יהיה בוועדה, הוא לא בוועדה.

<היו"ר אלי אלאלוף:>
אני מבקש להפסיק את הדיון, אני לא ממונה.

<אבי חן:>
אתה חווית את זה. אתה ביקשת שעידן יהיה בוועדה, המלצת, אבל הוא לא קיבל את זה.
<היו"ר אלי אלאלוף:>
יש לי לא רק גוף של פיל, יש לי גם זיכרון.
<אבי חן:>
הוא ניסה להרחיק אותו מהארגון בזמן האחרון, את עידן.

<היו"ר אלי אלאלוף:>
חבר'ה, מה אתם רוצים, שפה נעשה איזה טריבונל שדה שנתחיל לשפוט אחד את השני? מספיק. חבר'ה, יש לכם מנגנון שלם, יש לכם אנשים מסורים. יש פה אפשרות לדיון ממש חופשי. אגף השיקום מביא את הכל חזרה אליכם. אולי שם אפשר לתקן משהו. חבר'ה, סך הכל זה חוק אדיר, שלא תשכחו את זה. זו עבודה אדירה פה שנעשתה. מי שעשה את העבודה של לקחת את מכתבי ההתחייבות של זה, לסדר לזה, להגיד כזה, לבחור ברכב כזה, זה הכל כדי להביא בצורה מסודרת כפי שזה בא. ניתן לתקן. גם כשנגמור עוד נתקן. אני מבקש, בלי מלחמות יהודים בשולחן הזה. אני רוצה לסכם את הסעיף הזה.

<יעקב זכאי:>
יש לי עוד הערה לנוסח פה, אבל אני רוצה להגיד התייחסות קצרה. ברשותו של אדוני אני אבקש רשות מראש להגיב למה שאדוני אמר. בלי קשר למלחמות יהודים ולפוליטיקה ארגונית, אין ספק שבהצעת החוק הזאת נפלו כשלים רבים. אדוני בעצמו רואה את זה. 

<היו"ר אלי אלאלוף:>
בשביל זה אנחנו - - 
<יעקב זכאי:>
נכון, אנחנו מאוד מכבדים את זה, מאוד מעריכים את זה. אנחנו שמחים על ההזדמנות שניתנה לנו גם להעיר. לבוא כל הזמן ולומר, ויסלח לי ראש האגף, חזי משיטה, שיש הסכם עם הארגון, כשצפים פה כשלים כל כך חמורים שאדוני הצביע עליהם, זה פשוט לא לעניין. מישהו צריך לטפל בכשלים, זה הכל. 
<היו"ר אלי אלאלוף:>
אני מצטער, אני ממש לא מקבל את מה שאתה אומר. אם הוא הגיע לסיכום והסיכום הזה לא נראה לכם, תראו איזו דמוקרטיה מדהימה, אפשר לדבר על זה. אחרת לא היינו צריכים להביא את זה לפה, הם היו יושבים ביניהם, סוגרים מה שהם רוצים, ושלום על ישראל.

<יעקב זכאי:>
נכון, לכן אני משבח.

<היו"ר אלי אלאלוף:>
 הביאו את זה עד לרמה של חוק. 

<יעקב זכאי:>
זו הייתה הערה לזכות.
<היו"ר אלי אלאלוף:>
הם הביאו את זה, כדי שיהיה דיון - - 

<יעקב זכאי:>
אני מאוד מעריך את זה, אבל אי אפשר לחזור אחורה על סיכום שרואים שחלקו לא היה מתאים, זה הכל. 

<היו"ר אלי אלאלוף:>
אינפורמטיבית הוא חייב להגיד: היה לנו סיכום, גם אם הסיכום הזה לא מחזיק מעמד מנימוקים כאלה ואחרים.
<יעקב זכאי:>
אני חושב שאנחנו תמימי דעים. אני מבקש להעיר עוד הערה אחת לגבי אחד מסעיפי המשנה, לגבי סעיף משנה (א)(3)(ב). אדוני שאל בפתח הדיון את אגף השיקום, או יותר נכון יעל שאלה לגבי דרגת הנכות המותאמת, מה הפשר של הסעיף הזה. אני לא בטוח שמה שהוצג פה מתיישב עם ההוראה. על פי ההוראה נכה זכאי לפי הפגימות שלו ולפי דרגת הנכות שלו. אם נקבעה לו דרגת נכות מסוימת מותאמת, אז זו דרגת הנכות שלפיה מגיע לו רכב מסוים, הוא לא צריך להיות מותאם. מגיע לו את הרכב כפי שכתוב בהוראה, על פי דרגת הנכות שלו. אם הוא פגוע בידיים, אז לפי הפגימה של ידיים ודרגת הנכות שניתנה לו. זה יכול להיות 30%.
<היו"ר אלי אלאלוף:>
לפני כן הערת על פגוע נפש. 
<יעקב זכאי:>
לפגוע נפש יש דרגת נכות על נפש או על PTSD, כשלפי זה הוא מקבל.
<היו"ר אלי אלאלוף:>
בסעיף הזה דובר רק על החלק הפיזי.

<יעקב זכאי:>
זה לא קשור למותאם. מותאם יכול להיות גם בנפשי. זה לא קשור למותאם. סעיף המשנה הזה מתחיל במי שאין לו זכאות. אני מדבר על התאמת רכב למי שיש לו זכאות. שם הייתה לו זכאות. פה כאילו אין לו זכאות. אם יש לו דרגת נכות מותאמת, אז יש לו דרגת נכות, יודעים על מה הפגימות שלו, זה הרכב שמגיע.

<אבנר גולן:>
זה נופל בזכאות הבסיסית, הסעיף הזה נופל בזכאות הבסיסית.

<היו"ר אלי אלאלוף:>
חזי, אתם רוצים להביע דעה עכשיו?

<פזית תדהר:>
הסעיף הזה מדבר על כאלה שלא נכנסים לזכאות הרגילה. 

<יעקב זכאי:>
את יכולה לתת דוגמה? יכול להיות שאת צודקת, אבל תני דוגמה.
<פזית תדהר:>
אין לי כרגע דוגמה. תראה, זה סעיף שנלקח כמעט אחד לאחד מתוך הוראת הרכב. 
<יעקב זכאי:>
לאיפה את יכולה להפנות אותנו? 
<פזית תדהר:>
אני חושבת שזה כחלק מסעיף 40. 

<יעקב זכאי:>
אם את צודקת, את צודקת, אבל אני לא מכיר כזה דבר. 

<פזית תדהר:>
זה חלק מסעיף 40, כי זה באותו סעיף שעוסק גם בנושא של הנכות הזמנית.
<אבנר גולן:>
הסמכות של הרופא הראשי?

<פזית תדהר:>
נכון. יש פה שני מצבים. אחד, כשמדובר בנכות זמנית, שזה סעיף קטן (א), וסעיף קטן (ב) זה לגבי הנכות המוקדמת.
<אלי סבן:>
נכה שסעיף הפגימה שניתן לו על ידי ועדה רפואית מותאם לסעיף המקנה זכאות.
<יעקב זכאי:>
אם הוא מותאם לסעיף, אז יש לו זכאות, הוא לא צריך ועדת חריגים. 
<עידן קלימן:>
הוא אומר לך דבר מאוד הגיוני. אם החלטתם שהוא מותאם למשהו, את זה הוא יקבל, בשביל מה צריך עוד ועדה?

<פזית תדהר:>
אז אפשר להוריד את זה.

<יעקב זכאי:>
פזית, יכול להיות שאת צודקת, רק הדוגמאות לא ברורות. אתם כתבתם סעיף - -
<היו"ר אלי אלאלוף:>
מקובל? אתם מורידים את הסעיף הזה?
<יעל סלנט:>
השאלה היא אחרת. השאלה אם הם יתנו את הזכאות. אם הם לא יתנו את הזכאות, יוצא שהוא לא יקבל וגם לא תהיה ועדת חריגים בשביל לתת לו. 
<ערן יוסף:>
יכולה להיות סיטואציה שלא ברור לגמרי שהוא זכאי לרכב, לכן הסעיף הזה קיים. מפריע למישהו? נוריד אותו. 
<רפי כהן צמח:>
בשביל לתת לו את האפשרות לקבל רכב.

<יעקב זכאי:>
מאה אחוז, הבנו. ההסבר שלכם כתוב. 

<רפי כהן צמח:>
אני חייב להגיד משהו, אני לא יכול לשמור את זה בלב. חזי אמר שזה מוסכם על ארגון הנכים, אבל אני אומר לך, כאחד שיושב בישיבות על הנושא של הרכב הרפואי, שבנושא הזה לא דנו בין אגף השיקום לארגון הנכים. בשביל זה בתחילת הפרק - - 
<היו"ר אלי אלאלוף:>
אני מזכיר לך שיושב ראש הארגון אמר את זה. 
<רפי כהן צמח:>
אני יודע, זה צרם לי. אני ביקשתי לדחות את הפרק על הנושא של הרכב הרפואי והניידות, אבל אז אמרו פה שזה סקסי. נכון, בשביל זה ביקשתי לדחות, בשביל שנקיים דיונים מעמיקים על הנושא הזה ונבוא לפה מוכנים. לא קיימנו דיונים מעמיקים. כל פעם אנחנו מקיימים דיונים של טלאי על טלאי. כתוצאה מזה נוצרים הוויכוחים העכשוויים האלה. 
<קריאה:>
למה קשה לך לצרף עוד חבר ועדה מהארגון?

<היו"ר אלי אלאלוף:>
מה הקשר? אני מבקש לסכם. לגבי ועדת החריגים, אני מבקש שהאגף יקיים דיון עם עצמו ויבוא עם הצעה לאור מה ששמענו. זכותכם גם לבוא ולהגיד: זה מה שאנחנו רוצים.  לפי מה ששמענו זה דורש שינוי, כולל השאלה הפשוטה אם יש זכות לקיום ועדה חריגים כזאת לאור התוצאות. תבואו אתם עם הצעה. 
לגבי הרכב הרפואי, צריך שתקיימו דיון בשבועיים הקרובים, כשבדיון הבא תבואו עם הגדרת הרכב הרפואי, על כל ההשלכות שלו והסעיפים השונים. תעשו דיון ביניכם, האגף והנציגות. אני הבנתי שיש פה בעיה של הגדרה מי זכאי לרכב כשמדברים בנושא של פגועי הנפש, אנשים פגועי נפש. אני חושב שאת זה צריך להשלים. 

<ערן יוסף:>
הסעיף מדבר על נכותו. אם נכותו המוכרת היא נפשית, זה בפנים.
<יעל סלנט:>
עוד פעם, זה לא הסעיף של הניידות, לכן אנחנו מדברים כאילו לא בהקשר, אבל יש אבחנה בין מי שמוכר על הפרעת פוסט טראומה לבין מי שמקבל הפרעה נפשית. 
<היו"ר אלי אלאלוף:>
תמיד מדברים בגוף ובנפש. תחשבו רק על נפש.

<אבנר גולן:>
רק לכתוב עקב מצבו הרפואי?

<היו"ר אלי אלאלוף:>
הנושא של פגועי נפש זה נושא שכדאי שהמערכת של צה"ל תתמודד איתו, זה הולך להיות תופעה מאוד מאוד קשה. יש הרבה מאוד שהם באמת, אבל יש חלק שמקלקל את האמת הזאת בהתחזות, ואני אומר את זה באחריות מלאה. כדאי שנדע את זה כולנו, כי בסוף זה מכספי כולנו. מה שלא נוכל לעשות בגלל אנשים שמנצלים מערכות רק יפגע במי שזקוק באמת. כדאי שנדע את זה.  
יש לי בקשה אחת. יש לנו עכשיו את חוק ההסדרים. הוועדה שלנו מבוקשת מאוד. נפלו עלינו הרבה חוקים לא פשוטים בחוק ההסדרים, לכן ניאלץ לעשות הפסקה של חודש בערך. יש לי בקשה. הכנת החוק הזה נעשתה על ידי מי שהפעיל את הנקודות האלו שנים רבות בעבר. זה נותן לכם "פור" אדיר, כוח אדיר, יכולת אדירה. יש לי הרגשה שאם החוק הזה, הדברים האלה היו גם מלווים או מלווים מידי פעם על ידי משפטנים חיצוניים , יועצים ארגונים חיצוניים, היינו יכולים לתקן את החוק בצורה כזאת שזה יהיה הרבה יותר אפקטיבי, מובן ולא בירוקרטי. כל החיים הייתי פקיד, אני לא מתבייש. אני יודע כמה יכולת יש לפקידים לסבך עניינים פשוטים. לאור המהלך האדיר הזה שנעשה והזמן שיש לנו בחודש הקרוב, תנסו לבקש ייעוץ. אני בטוח שתדעו. אני בטוח שלמערכת הביטחון יש כאלה ברמה אדירה. שיבדקו  גם משפטית וגם ארגונית את החוק הזה, כי הוא מתחיל להיות טיפה מסורבל. הוא לא יקל על היחסים העתידיים בין האגף, שלצערנו כל החיים מתקיים, לבין נכים שתמיד יהיו. אם הניתוח החיצוני  לא נעשה, זה הזמן לעשות אותו. תחליטו. אני פונה פה לאגף. יחד עם הארגון תחשבו על האפשרות הזאת. באמת ירדנו פה לדברים שאם הייתי מביא אותם בהצעות חוק אחרות היו מעיפים אותי מכל המדרגות.  עשינו פה חוקים לא קטנים במזון, שכל פריט חשוב, כל תרופה חשובה, כל תמרור חשוב, ולא ירדנו לרמות כל כך מפורטות. זה בא מפני שמשרד הביטחון רץ אחרי העשייה הזאת ללא חוק. תודה רבה, הישיבה נעולה.
<הישיבה ננעלה בשעה 12:00.>

